Rakyat jadi buah catur politikus tamak harta, pangkat

Oleh Siti Hafidah Abd Ghaffar

BANGI, 29 Jamadilawal 1442H, Rabu – Rakyat tidak ubah seperti buah catur yang digunakan golongan tertentu untuk kepuasan nafsu mereka yang mementingkan harta dan pangkat.

Tanpa merujuk kepada mana-mana pihak, pemerhati politik, Ustaz Sharipudin Ab Kadir berkata, pandemik COVID-19 telah menyingkap siapa mereka yang sebenar setelah sekian lama banyak tabir dan topeng melindungi.

“Selama ini mereka bertopengkan perjuangan Melayu dan Islam untuk mencapai ghairah yang tidak pernah padam.

“Percaturan politik terkini lagi menampakkan bahawa rakyat hanya dicaturkan di atas papan catur untuk kepentingan mereka.

“Apa nasib rakyat tidak menjadi perhitungan mereka. Apa yang penting impian ketamakan mereka terhadap harta dan pangkat dalam genggaman walau dengan apa cara sekalipun,” katanya ketika dihubungi Ismaweb.net hari ini.

Sambil membidas, Ustaz Sharipudin berkata, permainan politik yang berdasarkan kepada nafsu serakah semata-mata akhirnya menyerlahkan sifat buruk pihak berkenaan.

“Pertelingkahan demi pertelingkahan, pergeseran demi pergeseran dalam kelompok mereka makin memualkan rakyat jelata.

“Contoh paling jelas PRN di Sabah telah meningkatkan secara mendadak wabak COVID-19. Kumpulan ini masih berusaha agar PRU diadakan segera beralasan kononnya untuk membentuk kerajaan yang kuat.

“Tidak dinafikan kerajaan sekarang agak lemah tetapi perkiraan kelompok ini bukannya untuk menguatkan kerajaan. Ini hanya topeng mereka yang telah digunakan sekian lama dengan rupa yang berlainan. Ini hanya satu contoh kecil sahaja untuk rakyat menilai semula siapa mereka yang sebenar,” katanya.

Atas dasar itu, Ustaz Sharipudin menggesa rakyat keluar dari percaturan mereka yang merugikan negara, bangsa dan agama.

Katanya, kerugian yang berterusan untuk tempoh yang panjang mungkin akan mengambil tempoh berkurun-kurun jika mereka masih lagi diberi kuasa untuk menentukan hala tuju negara, bangsa dan agama

“Ini kerana perjuangan kelompok ini diwarisi dari kelompok sebelum ini dan tidak mustahil ianya akan diwariskan lagi untuk generasi akan datang kalau membiarkan mereka terus berkuasa.

“Larangan syarak amat jelas rakyat tidak harus jatuh lubang yang sama dua kali,” katanya.


Gempa bumi 6.2 magnitud gegar Pulau Selatan New Zealand

WELLINGTON, 4 Rabiulawal 1445H, Rabu – Gempa bumi kuat berukuran 6.2 magnitud menggegarkan Pulau Selatan New Zealand pada Rabu, menurut sebuah laman web kerajaan.

Bagaimanapun, setakat ini tiada laporan awal menunjukkan kecederaan atau kerosakan ketara akibat gegaran berkenaan.

Menerusi laman web Geonet, pusat gempa – yang melanda jam 9.14 pagi waktu tempatan – berada 124 kilometer (km) barat Christchurch pada kedalaman 11km.

Laman web itu memaklumkan, kira-kira 15,000 orang melaporkan merasai gempa bumi itu.

Timbalan Datuk Bandar Timaru berhampiran pusat gempa, Scott Shannon berkata, tiada laporan segera mengenai kerosakan, namun pemeriksaan sedang dijalankan.

Gempa bumi itu berlaku tidak jauh dari tempat gempa berukuran 6.3 magnitud yang melanda New Zealand pada 2011, sehingga 185 orang terkorban serta menyebabkan kerosakan besar di bandar Christchurch.

New Zealand terletak di Lingkaran Api Pasifik, tempat plat tektonik berlanggar dan mengalami aktiviti seismik serta gunung berapi yang kerap. – Agensi


Palestin, Hamas kecam perjanjian normalisasi UAE-Israel

RAMALLAH, 24 Zulhijjah 1441H, Jumaat – Presiden Palestin, Mahmoud Abbas dan Ketua Politik Hamas, Ismail Haniyeh mengecam, pengumuman perjanjian normalisasi antara Emiriah Arab Bersatu (UAE) dan rejim pengganas Israel.

Mahmoud telah berhubung dengan Ismail melalui telefon bagi berbincang mengenai perjanjian antara kedua-dua pihak terbabit.

Ismail menekankan sokongan kepada kepimpinan Palestin dan Mahmoud dalam menolak pengumuman tiga pihak iaitu Amerika Syarikat (AS), UAE dan Israel.

“Keadaan sekarang adalah menggambarkan rakyat Palestin, kita semua bersama Presiden yang berpegang teguh pada penubuhan negara Palestin yang berdaulat sepenuhnya dengan Baitulmaqdis sebagai ibu negara,” kata Ismail seperti dilapor agensi berita WAFA.

Ismail menolak semua deklarasi dan keputusan sebelah pihak yang bertujuan untuk menghapuskan hak-hak Palestin dan melanggar resolusi antarabangsa, kata kenyataan itu.

Presiden AS, Donald Trump mengumumkan kesepakatan itu kononnya sebagai langkah menghalang rancangan kontroversi Israel untuk merampas sejumlah besar wilayah Tebing Barat yang diduduki.

Dalam kenyataan bersama AS, UAE dan Israel berkata, langkah itu akan mendorong ke arah proses damai Timur Tengah dan bukti keberanian serta diplomasi tiga pemimpin negara itu – merujuk Trump, Putera Mahkota Abu Dhabi, Mohammed Zayed al-Nahyan dan Perdana Menteri Israel, Benjamin Netanyahu.

Israel akan menangguhkan rancangan untuk merampas sebahagian wilayah Tebing Barat dan memfokuskan usaha memperluas hubungan dengan negara-negara Arab dan Islam lain, menurut kenyataan itu.

AS, UAE dan Israel yakin bahawa hubungan diplomatik dengan negara-negara lain akan berjaya, dan mungkin akan bekerjasama untuk mencapai tujuan itu, kata kenyataan berkenaan.

Perkembangan ini menandakan kali ketiga negara Arab membuka hubungan diplomatik dengan Israel, setelah Mesir dan Jordan. – Agensi


41 maut, 45 cedera gereja di Mesir terbakar

KAHERAH, 17 Muharram 1444H, Isnin – Sekurang-kurangnya 41 maut manakala 45 yang lain cedera dalam kebakaran yang berlaku di sebuah gereja di barat Kaherah, Mesir semalam.

Kementerian Dalam Negeri berkata, kebakaran yang berlaku di Gereja Abu Sefein di daerah Greater Cairo itu disahkan berpunca daripada litar pintas.

Kementerian itu berkata, kepulan asap yang menghalang pintu masuk ke gereja mengakibatkan rempuhan berlaku dalam dalam kalangan mangsa.

Jurucakap Kementerian Kesihatan, Hossam Abdel-Ghaffar berkata, sebanyak 30 ambulans dikejarkan ke tempat kejadian untuk memindahkan mangsa ke hospital berdekatan.

Hospital di seluruh bandar itu telah diletakkan dalam keadaan berjaga-jaga sebagai usaha memastikan kemudahan lengkap bagi menampung jumlah mereka yang cedera.

Kejadian itu mendapat perhatian Presiden Mesir, Abdel Fattah Al-Sisi yang turut menyampaikan ucapan takziah kepada mangsa terlibat.

Kabinet Mesir dalam kenyataan memaklumkan, keluarga mangsa yang maut akan menerima pampasan sebanyak AS$5,223.

Kebakaran akibat litar pintas seperti ini bukan kejadian yang jarang berlaku di Mesir, kerana pada akhir 2020 sebuah hospital yang merawat pesakit COVID-19 terbakar sehingga mengorbankan tujuh nyawa dan mencederakan beberapa yang lain.-  Agensi


Muhyiddin bebas 4 tuduhan rasuah RM232.5 juta

KUALA LUMPUR, 28 Muharram 1445H, Selasa – Mahkamah Tinggi di sini hari ini melepas dan membebaskan bekas Perdana Menteri, Tan Sri Muhyiddin Yassin daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu.

Hakim Datuk Muhammad Jamil Hussin membuat keputusan itu setelah mendapati keempat-empat pertuduhan tersebut adalah kabur, cacat dan tidak berasas kerana ia tidak menyatakan butiran kesalahan dilakukan.

“Oleh itu, mahkamah membenarkan permohonan pemohon (Muhyiddin) untuk membatalkan keempat-empat pertuduhan berkenaan. Dengan ini, pemohon dilepas dan dibebaskan,” katanya.

Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Pada 18 April lepas, Muhyiddin, 76, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan di bawah Seksyen 23(1) Akta Suruhanjaya Pencegahan Rasuah Malaysia (SPRM) yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Muhammad Jamil dalam penghakiman ringkasnya berkata mahkamah mempunyai kuasa sedia ada untuk mengetepikan atau membatalkan pertuduhan serta menggantung pertuduhan secara kekal.

Hakim itu berkata, empat pertuduhan terhadap Muhyiddin yang menyatakan suapan bagi sekutunya Bersatu tidak mendedahkan suatu kesalahan di bawah Seksyen 23 (1) Akta SPRM.

“Mahkamah mendapati Muhyiddin dituduh dengan suatu kesalahan yang tidak diperuntukkan mengikut undang-undang. Keempat-empat pertuduhan itu cacat kerana tidak mendedahkan suatu kesalahan di bawah Seksyen 23 (1) Akta SPRM.

“Pertuduhan yang tidak meletakkan suatu kesalahan di bawah Seksyen 23 (1) Akta SPRM adalah salah laksana keadilan. Empat kesalahan itu juga tidak mengandungi butir-butir cara kesalahan dilakukan sebagai mana diperuntukkan di bawah Seksyen 154 Kanun Tatacara Jenayah (KTJ),” katanya. – Bernama


155 cedera kereta api berlanggar di Barcelona

BARCELONA, 13 Jamadilawal 1444H, Khamis – Lebih 150 orang cedera ringan selepas sebuah kereta api merempuh belakang sebuah lagi kereta api di stesen berhampiran Barcelona pada Rabu.

Jurucakap perkhidmatan kecemasan wilayah Sepanyol (SEM) berkata, sebahagian besar mangsa dalam insiden perlanggaran itu, yang dilaporkan berlaku sebelum jam 8 pagi (waktu tempatan) hanya mengalami kecederaan ringan, sementara keadaan lima lagi penumpang lain turut dilaporkan tidak serius.

“Berlaku perlanggaran antara dua kereta api pada jam 7.50 pagi di stesen Montcada i Reixac-Manresa, di laluan menuju ke Barcelona, ini bermakna sebuah kereta api melanggar belakang sebuah lagi kereta api,” kata jurucakap pengendali kereta api negeri itu kepada AFP.

Katanya, trafik di sepanjang laluan itu digantung di kedua-dua arah dan Renfe telah memulakan siasatan susulan insiden berkenaan.

“Seramai 155 orang terbabit dalam insiden itu, 150 orang mangsa berdepan cedera ringan, manakala lima lagi turut cedera, namun tidak serius,” katanya kepada AFP.

Beliau turut memberitahu, sebanyak 18 unit perubatan telah dikerahkan ke lokasi berkenaan yang terletak kira-kira 10 kilometer (enam batu) dari utara Barcelona. – Agensi


Maklumat orang awam diharap mampu beri ‘sinar’ kepada kes Adib

Oleh Zuhayati Yazid

BANGI, 15 Syaaban 1443H, Jumaat – Tindakan Jawatankuasa Khas Siasatan Kes Kematian Allahyarham Muhammad Adib Mohd Kassim menggesa orang ramai tampil berkongsi maklumat atau rakaman video dilihat sebagai bukti kerajaan tidak melupakan kes itu.

Pakar Perundangan Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood berpandangan ia menunjukkan keseriusan kerajaan dalam mencari pengadilan yang sewajarnya terhadap Mohd Adib.

Malah, tindakan itu dilihat sebagai usaha memantapkan siasatan terhadap bekas anggota bomba yang didakwa menjadi mangsa penganiayaan.

“Tidak timbul soal tempoh lama dalam membuat siasatan tetapi ia dilihat dari sudut kesungguhan kerajaan dalam mencari keadilan yang sewajarnya.

“Dalam isu ini berlaku pengulangan dalam siasatan sehingga dibicarakan di Mahkamah Koroner, namun sehingga kini tiada sesiapa yang boleh dituduh, walaupun ramai yang ditahan tetapi dibebaskan semula berikutan tidak mempunyai bukti kukuh.

“Jadi dengan adanya maklumat orang awam, diyakini mampu memantapkan lagi siasatan sekali gus mencari bukti yang sah dalam perlakuan tersebut,” katanya ketika dihubungi Ismaweb.net, hari ini.

Mengulas lanjut, Prof Nik Ahmad Kamal berpandangan, tindakan tersebut membuktikan kerajaan tidak pernah ‘menutup’ kes berkenaan walaupun telah mengambil tempoh masa perbicaraan yang lama.

Beliau turut berharap ada kebaikan yang boleh ditonjolkan hasil daripada maklumat orang awam.

“Kita berharap dengan maklumat orang awam mampu memberi ‘sinar’ kepada pasukan penyiasat yang mengumpul bukti,” katanya.

Sementara itu, Prof Nik Ahmad Kamal menafikan tambahan dalam maklumat berkenaan bakal menukar keputusan dalam siasatan, sebaliknya dilihat sebagai jalan yang lebih telus dalam mencari penyelesaian.

Kelmarin, Jawatankuasa Khas Siasatan melibatkan kes kematian Allahyarham Muhammad Adib Mohd Kassim menggesa, orang awam tampil berkongsi maklumat atau bukti bergambar serta rakaman video berkenaan kejadian tersebut.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, sesiapa yang mempunyai maklumat boleh terus menghubungi Sekretariat Bahagian Hal Ehwal Undang-Undang.


Perlembagaan tak teratur punca RoS tolak pendaftaran Pejuang, MUDA

PUTRAJAYA, 20 Jamadilakhir 1442H, Selasa – Parti Pejuang Tanahair (Pejuang) telah mengemukakan rayuan kepada Menteri Dalam Negeri berhubung pendaftaran parti itu setelah permohonan mereka ditolak, bagaimanapun Parti Ikatan Demokratik Malaysia (MUDA) masih belum berbuat demikian.

Menteri Dalam Negeri Datuk Seri Hamzah Zainudin berkata permohonan pendaftaran Pejuang dan MUDA ditolak pada 6 Januari lepas berdasarkan peruntukan Seksyen 7(3)(e) Akta Pertubuhan 1966 (Akta 335) dan kedua-duanya boleh mengemukakan rayuan kepada Menteri Dalam Negeri dalam tempoh 30 hari daripada tarikh keputusan.

Kesal dengan dakwaan bahawa beliau yang tidak meluluskan pendaftaran Pejuang dan MUDA, Hamzah menjelaskan permohonan pendaftaran itu ditolak kerana perlembagaan parti yang dikemukakan gagal mematuhi peruntukan Seksyen 7(3)(e) Akta 335 itu, dengan intipati dalam perlembagaan kedua-dua parti tersebut antaranya didapati tidak teratur dan tidak spesifik.

“Bukan saya yang tolak (permohonan penubuhan) tetapi RoS (Jabatan Pendaftaran Pertubuhan),” katanya pada sidang media di sini hari ini bagi memperjelaskan status pendaftaran Pejuang dan MUDA.

Berikutan itu, Hamzah berkata jawatankuasa penaja Pejuang telah mengadakan perbincangan bersama RoS pada 8 Jan lepas bagi mendapatkan pandangan dan mengemukakan permohonan rayuan pada hari yang sama.

Jawatankuasa penaja MUDA pula sehingga hari ini masih tidak berjumpa dengan pihak RoS bagi tujuan konsultansi dan belum mengemukakan permohonan rayuan secara rasmi kepada Menteri Dalam Negeri, katanya. – Bernama


PRN jadi trend di Malaysia?

BANGI, 19 Jamadilakhir 1443H, Sabtu – Pembubaran Dewan Negeri Johor (DUN) – yang berkuat kuasa hari ini – memungkinkan tidak semua kerajaan negeri akan membubarkan DUN mereka pada Pilihan Raya Umum ke-15 (PRU15).

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar tidak menolak kemungkinan itu selepas melihat pembubaran DUN Sabah, Sarawak, Melaka dan terbaharu Johor.

Namun yang pasti katanya, amalan di beberapa negara lain yang mengamalkan federalisme tidak membenarkan pilihan raya serentak antara Persekutuan dan negeri.

“Ianya bertujuan antara lain bagi membolehkan pengundi menilai perkhidmatan parti yang menang dan tidak terikat dengan satu faktor sahaja di samping memberi peluang yang lebih banyak untuk pengundi mempertimbangkannya.

“Persoalannya adakah trend ini akan menjadi amalan di Malaysia?,” soalnya menerusi hantaran di Facebook beliau hari ini.

Sebelum ini, timbul desas desus PRN Johor akan diadakan dalam masa terdekat.

Ia terjawab selepas Sultan Johor, Sultan Ibrahim Iskandar berkenan menandatangani watikah pembubaran DUN berkuatkuasa pada Sabtu bagi memberi laluan kepada PRN diadakan.

Untuk rekod, terdapat 56 kerusi di DUN Johor dengan agihan terkininya adalah UMNO dan DAP masing-masing 14, Bersatu (11), MIC (dua), PAS (satu) sementara PAN (enam) dan PKR pula (tujuh).

Kerajaan Johor memiliki majoriti tipis dengan 28 kerusi berbanding 27 kerusi di blok pembangkang, berikutan kematian ahli dewan undangan negeri (ADUN) Kempas, Datuk Osman Sapian yang juga mantan Menteri Besar, pada 21 Disember lalu.


Kerajaan dalam proses perkasa undang-undang syariah termasuk Akta 355

BANGI, 28 Muharram 1443H, Isnin – Bagi memperkasakan undang-undang syariah, khususnya di Wilayah Persekutuan, kerajaan telah merangka Pelan Pemerkasaan Undang-undang Syariah bagi tempoh 5 tahun iaitu dari tahun 2020 hingga 2025.

Timbalan Menteri di Jabatan Perdana Menteri (Hal Ehwal Agama), Ustaz Datuk Ahmad Marzuk Shaary berkata, dalam pelan pemerkasaan ini, kerajaan telah bercadang untuk menggubal 11 undang-undang syariah utama.

Katanya, ia termasuk penggubalan undang-undang baharu dan pindaan undang-undang sedia ada, dan lapan undang-undang syariah subsidiari.

“Penggubalan pindaan kepada Akta Mahkamah Syariah (Bidang Kuasa Jenayah) 1965 (Akta 355) merupakan sebahagian daripada Pelan Pemerkasaan tersebut,” katanya dalam satu kenyataan, hari ini.

Selain daripada pindaan kepada Akta 355, Ahmad Marzuk berkata, melalui Pelan Pemerkasaan tersebut juga kerajaan telah dalam proses untuk menggubal beberapa undang-undang syariah baharu.

“Ia termasuk RUU Wakaf, RUU Kawalan dan Sekatan Pengembangan Agama Bukan Islam, RUU Mufti, RUU Mahkamah Syariah dan lain-lain,” katanya.

Difahamkan, pindaan Akta 355 adalah bagi membolehkan hukuman lebih berat dikenakan terhadap golongan lesbian, gay, biseksual dan transgender (LGBT).

Setakat ini mengikut Akta 355, hukuman yang dikenakan adalah tiga tahun penjara, RM5,000 denda dan enam kali sebatan.


Jangan hilang semangat, teruskan perjuangan untuk bangsa, agama

ASSALAMUALAIKUM warahmatullahi wabarakatuh dan salam sejahtera.

1. Saya mengutus surat ini untuk 4,566 pengundi-pengundi yang telah memberi undi mereka kepada saya di dalam PRU ke-15 untuk kerusi Parlimen Langkawi.

2. Saya tidak tahu siapa yang telah mengundi saya kerana undi itu rahsia jadi saya tidak ada jalan lain untuk ucap berbanyak terima-kasih kepada tuan-tuan dan puan-puan sekalian kerana telah dengan berani memberi undi kepada saya melainkan melalui surat terbuka ini.

3. Walaupun saya mungkin tidak kenal setiap seorang dari tuan-tuan dan puan-puan tetapi saya merasa sangat berbesar hati kerana semangat, keberanian dan penolakan rasuah oleh semua untuk memberi undi kepada saya yang mewakili Pejuang/GTA.

4. Di atas kesedaran ini, sekali lagi saya ingin ucap berbanyak-banyak terima kasih kerana mengundi saya.

5. Yakinlah bahawa walaupun kita tidak ramai, ia tidak bermakna perjuangan kita tidak benar. Malahan, kerana berpegang kepada prinsip perjuangan itulah kita kadang-kala dipinggir.

6. Saya berharap agar tuan-tuan dan puan-puan tidak merasa terlalu sedih dan hilang semangat untuk meneruskan perjuangan kita untuk bangsa kita, agama kita dan juga tanah air kita.

Salam hormat,

DR MAHATHIR BIN MOHAMAD
26 November 2022


Konflik Sudan: Serangan tembakan ganggu sambutan Aidilfitri

KHARTOUM, 1 Syawal 1444H, Sabtu – Hari pertama sambutan Aidilfitri di Sudan kini terganggu dengan serangan tembakan, pengeboman udara dan pelancar roket.

Walaupun gencatan senjata selama tiga hari dilancarkan bagi untuk menghormati hari raya umat Islam, pertempuran bersenjata hari keenam menyaksikan pertempuran berdarah antara Angkatan Bersenjata Sudan (SAF) dan pasukan separa tentera Rapid Support Forces (RSF)

Apa yang sepatutnya menjadi hari kegembiraan, dengan kanak-kanak berpakaian baharu membeli gula-gula dan mainan dengan wang yang dihadiahkan oleh bapa saudara mereka, telah menjadi satu lagi hari yang dikuasai oleh lelaki beruniform khaki.

Rakyat Sudan yang tinggal di ibu kota Khartoum dan bandar kembarnya Omdurman, yang menempatkan lebih lima juta orang, memberitahu Middle East Eye mereka takut berjalan di jalan utama, manakala kedai dengan cepat kehabisan barangan keperluan.

Apabila melihat ke luar tingkap, mereka melihat asap daripada pengeboman, manakala berita di skrin telefon bimbit memberitahu mereka tentang gencatan senjata yang dipersetujui.

Seorang penduduk kejiranan al-Taif di timur Khartoum, Aziz Syed Ahmed memberitahu MEE bahawa kebanyakan penduduk di kawasan itu telah melarikan diri ke negeri yang lebih selamat di Sudan, seperti Al-Jazirah dan Sungai Nil, di mana tiada pertempuran.

“Mereka yang tinggal keluar pagi ini untuk menunaikan solat Aidilfitri, dan selepas sejam, serangan RPG dan mortar berterusan, dan masih berterusan,” kata Ahmed kepada MEE pada Jumaat.

Pertempuran amat sengit di sekitar jambatan strategik, lapangan terbang, pangkalan tentera dan pejabat kerajaan.

Pada pagi Jumaat, Pertubuhan Kesihatan Sedunia berkata, sekurang-kurangnya 413 orang telah terbunuh dan 3,551 cedera dalam pertempuran itu. – Agensi


Kes rogol ADUN: Pihak pendakwaan mohon Akta Perlindungan Saksi 2009

IPOH,  24 Syaaban 1442H, Selasa – Pihak pendakwaan kes rogol pembantu rumah membabitkan Ahli Dewan Undangan Negeri (ADUN) Tronoh Paul Yong Choo Kiong memberitahu Mahkamah Tinggi di sini, hari ini, akan membuat permohonan untuk dua orang daripada saksi mengemukakan keterangan mengikut Akta Perlindungan Saksi 2009.

Pengarah Pendakwaan Negeri Perak Datuk Jamil Aripin memaklumkan Hakim Datuk Abdul Wahab Mohamed bahawa dua saksi itu adalah peserta Program Perlindungan Saksi di bawah akta berkenaan.

“Kami mahu dua saksi itu mengemukakan keterangan mereka mengikut Seksyen 265 (A) Kanun Tatacara Jenayah supaya identiti serta keterangan itu tidak didedahkan dan hanya perlu dikemukakan kepada mahkamah.

“Saya hendak maklumkan bahawa kedua-dua saksi telah menyatakan hasrat mereka untuk memberi keterangan secara tertutup dalam kamera tanpa dilihat OKT (tertuduh) dan peguam-peguamnya serta enggan identitinya didedahkan,” katanya pada hari kedua perbicaraan kes itu petang ini.

Katanya, orang awam dan petugas media turut tidak dibenarkan serta mendedahkan maklumat saksi yang terlindung di bawah akta berkenaan.

Jamil berkata, identiti bukan hanya bermaksud berkaitan latar belakang, maklumat atau lokasi saksi tetapi termasuklah perkara yang boleh membawa kepada pendedahan identiti seperti pengecaman wajah saksi.

Oleh itu, katanya, membenarkan tertuduh dan peguam melihat saksi, membawa kepada pendedahan identiti walaupun pihak tertentu termasuk peguam dan tertuduh mempunyai pengetahuan tentang identiti saksi terlindung.

Beliau berkata, dua saksi yang terlindung di bawah Akta Perlindungan Saksi 2009 adalah mangsa berusia 24 tahun dalam kes ini dan seorang lagi saksi yang dilaporkan menerima ancaman bunuh.

“Bekas Speaker Dewan Undangan Negeri Perak Ngeh Koo Ham ada membuat laporan polis mengatakan beliau mendapat maklumat bahawa lelaki yang membawa pembantu rumah Indonesia itu telah menerima RM100,000 dan diugut dengan pistol dengan kata lain terdapat ancaman terhadap saksi,” katanya.

Peguam Datuk Rajpal Singh yang mewakili Yong bagaimanapun menyatakan bantahan terhadap permohonan pihak pendakwaan bagi penggunaan akta berkenaan ke atas saksi untuk memberi keterangan.

Abdul Wahab kemudian mengarahkan supaya pihak pendakwaan menunggu pasukan pembelaan menyediakan jawapan sebelum menghantar permohonan penggunaan Akta Perlindungan Saksi 2009.

Hakim turut mengarahkan supaya perbicaraan diteruskan dengan keterangan saksi-saksi lain bagi mengelakkan pembaziran masa.

Perbicaraan ditangguh pada kira-kira pukul 4.30 petang dan disambung pada pukul 10 pagi esok.

Pihak pendakwaan diketuai Jamil, dengan dibantu Timbalan Pendakwa Raya Liyana Zawani Mohd Radzi dan Ainul Wardah Shahidan, manakala pasukan pembelaan terdiri daripada Rajpal, Salim Bashir dan Phang Yong Nur Sarah.

Pada 21 Disember lepas, Mahkamah Tinggi di sini menetapkan sembilan hari bermula 30 Mac lepas untuk perbicaraan kes selepas Yong, 51, mengaku tidak bersalah atas tuduhan merogol pembantu rumahnya itu di kediaman beliau di Meru Desa Park pada 7 Julai 2019 antara 8.15 malam dan 9.15 malam, namun perbicaraan ditangguh sehingga dimulakan semalam.

Kes itu sebelum ini disebut di Mahkamah Sesyen, namun pada 15 Disember lalu Mahkamah Persekutuan membenarkan permohonan pembelaan agar kes dipindahkan ke Mahkamah Tinggi.

Yong pertama kali didakwa atas pertuduhan itu di Mahkamah Sesyen di sini pada 23 Ogos 2019 ketika beliau memegang jawatan  Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak. -Bernama


Perlukah Yang di-Pertuan Agong mempunyai privy council untuk menasihat baginda mengenai isu undang-undang

Oleh: Tun Abdul Hamid Mohamad

SAYA merujuk kepada berita rencana bertajuk “Agong needs own legal privy council to counter AG” (Agong perlukan privy council sendiri untuk menentang Peguam Negara) yang disiar oleh The Vibes pada 16 Julai 2021. Ia memetik anggota Dewan Negara Perak, Datuk Seri Mohd Annuar Zaini dan “pakar mengenai perkara itu, mulai dari peguam hinggalah kepada keluarga di-Raja” yang, “mengaku bahawa sudah tiba masanya Yang di-Pertuan Agong mempunyai penasihat undang-undang sendiri untuk menentang Peguam Negara jika berlaku perselisihan antara Istana Negara dan badan eksekutif yang diketuai oleh Pejabat Perdana Menteri (PMO).”

“Ini, kata para pakar, boleh menyebabkan konflik kepentingan bagi Peguam Negara.

“Bercakap kepada The Vibes, Datuk Seri Mohd Annuar Zaini berkata …

“Baginda patut mempunyai penasihat bebas kerana Peguam Negara membawa pandangan pemerintah.

“Walaupun pemerintah mempunyai pandangan yang boleh dipersoalkan, Peguam Negara akan mempertahankan pandangan itu. Peguam yang sama tidak sepatutnya memberi nasihat yang sama kepada entiti yang berbeza.

“Raja Thailand mempunyai privy council sendiri yang akan menilai apa yang pemerintah tunjukkan dan menasihati raja. Peranan mereka adalah menasihati raja. Di Perak, kita mempunyai Dewan Negara. Ia setaraf dengan privy council.

“Bekas ketua Bernama itu menambah bahawa kerana pertanggungjawaban (accountability) dan tanggungjawab responsibility) Jabatan Peguam Negara terhadap pentadbiran yang berkuasa, walaupun Yang di-Pertuan Agong percaya bahawa parti pemerintah melakukan kesalahan, Peguam Negara tetap akan mempertahankan pendirian pemerintah.

“Seorang pakar kanan undang-undang, yang meminta tidak disebutkan namanya, sependapat dengan Annuar bahawa kedudukan Peguam Negara tidak dapat dipertahankan, kerana situasi yang bertentangan akan timbul antara eksekutif politik dan Agong.

“Di mana dia (Peguam Negara) berdiri? Perkata 145 (2) perlembagaan persekutuan menyatakan bahawa tugas Peguam Negara adalah menasihati Yang di-Pertuan Agong, kabinet dan mana-mana menteri. Bagaimana ia boleh berlaku? Kadang kala, masalahnya adalah antara perdana menteri dan Yang di-Pertuan Agong. ”

“Istana Negara mesti mempunyai peguamnya sendiri untuk memberi nasihat mengenai perkara seperti ini,” kata peguam itu.
…….

“Pakar perundangan (legal eagles) mengatakan terdapat banyak celah (loopholes) dalam Perlembagaan yang memihak kepada Jabatan Perdana Menteri yang mesti ditangani untuk memastikan semak dan imbang yang tepat di negara ini.

“Sementara itu, seorang anggota keluarga diraja, yang juga meminta untuk tidak disebutkan namanya, mengatakan sebuah privy council diraja untuk Yang di-Pertuan Agong sangat diperlukan.
…….

“Satu perkara lagi adalah bahawa pelantikan Peguam Negara harus berada di bawah Suruhanjaya Perkhidmatan Awam untuk pelantikan awam, walaupun ini memerlukan pindaan Perlembagaan,” kata keluarga diraja itu, yang merupakan suara utama untuk pemerintahan yang baik dan keutamaan Perlembagaan. “

Saya tiada masalah jika Yang di-Pertuan Agong hendak mendengar pandangan pakar-pakar undang-undang yang benar-benar bebas dan bukan peguam-peguam aktivis dan pro-pembangkang yang terang-terang telah memberi pandangan menentang pandangan Peguam Negara dalam sesuatu hal.

Tetapi, sama ada kita perlu mengadakan sebuah privy council seperti di United Kingdom adalah satu perkara lain. Saya tidak bersetuju dengan alasan yang diberikan: untuk menentang Peguam Negara. Peguam Negara adalah penasihat undang-undang Yang di-Pertuan Agong dan juga Perdana Menteri/Kabinet (Kerajaan). Itu peruntukan oleh Perlembagaan. Yang di-Pertuan Agong, Perdana Menteri/Kabinet dan Peguam Negara berada di pihak yang sama: Eksekutif. Tugas Peguam Negara adalah memberi nasihat undang-undang kepada Perdana Menteri/Kabinet dan Yang di-Pertuan Agong.

Nasihat yang diberi mengenai sesuatu isu adalah nasihat undang-undang. Nasihat yang diberi kepada Perdana Menteri/Kabinet dan Yang di-Pertuan Agong semestinyalah nasihat yang sama. Takkanlah, untuk mengambil hati Perdana Menteri/Kabinet, Peguam Negara akan memberi nasihat yang berlainan kepada Perdana Menteri/Kabinet dan untuk mengambil hati Yang di-Pertuan Agong, beliau akan memberi nasihat yang berlainan kepada Yang di-Pertuan Agong. Oleh sebab Peguam Negara memberi nasihat yang sama, di manakah akan timbul conflict of interest? Mungkin satu pihak atau kedua-dua pihak bersetuju atau tidak bersetuju dengan pandangan itu, oleh sebab Peguam Negara adalah penasihat rasmi mereka, mereka sepatutnya menerimanya. Jika beliau tidak competent, Yang di-Pertuan Agong, atas nasihat Perdana Menteri, boleh menamatkan perkhidmatannya. Ini pernah berlaku, walaupun atas alasan yang berbeza.

Maka hujah bahawa Perkara 145(2) Perlembagaan menyebabkan conflict of interest kepada Peguam Negara di mana Yang di-Pertuan Agong tidak bersetuju dengan pandangan Peguam Negara itu tidak betul. Kesilapan itu bermula apabila pakar-pakar yang takut nama mereka diketahui itu membuat anggapan bahawa Peguam Negara menerima pendapat undang-undang itu daripada Perdana Menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipersoalkan.

DS Annuar Zaini dan pakar-pakar undang-undang itu membuat anggapan bahawa Peguam Negara menerima nasihat undang-undang daripada Perdana Menteri/Kabinet dan membawanya kepada Yang di-Pertuan Agong. Ini sangat tidak munasabah. Lebih teruk lagi DS Zaini mengatakan “walaupun Yang di-Pertuan Agong percaya bahawa parti pemerintah melakukan kesalahan, Peguam Negara tetap akan mempertahankan pendirian pemerintah.” Ini satu kenyataan yang sangat tidak berasas.

Ia memberi gambaran seolah-olah Peguam Negara adalah tidak profesional, tidak berpendirian, tidak ada self-respect, senantiasa menurut kata Perdana Menteri/Kabinet. Kita tidak perlu pergi jauh. Mengapa Tan Sri Abdul Gani Patail ditamatkan perkhidmatannya sebagai Peguam Negara dan Pendakwa Raya oleh Yang di-Pertuan Agong atas nasihat Perdana Menteri?

Kenyataan DS Annuar Zaini bahawa “Peguam yang sama tidak sepatutmya memberi nasihat yang sama kepada entiti yang berbeza” (“The same lawyer should not be giving the same advice to a different entity.”) adalah amat pelik. Jika itulah yang beliau maksudkan dan ia dilaporkan dengan betul, ia bererti Peguam Negara hendaklah, dalam isu yang sama, memberi nasihat yang berlainan kepada Perdana Menteri/Kabinet dan kepada Yang di-Pertuan Agong. Dalam kata-kata lain, beliau hendaklah berbohong kepada satu pihak. Jika beliau bermaksud peguam yang sama tidak sepatutmya memberi nasihat mengenai isu yang sama kepada entiti yang berbeza pun, ia amat tidak munasabah. Setiap peguam melakukannya sepanjang masa. Apa salahnya?

Orang-orang yang membuat cadangan ini meminjam kata-kata privy council daripada institusi privy council di United Kingdom. Sebelum mencadangkan institusi yang serupa diadakan di sini, kita perlu mengkaji sejarah, keadaan di sekeliling penubuhannya, bidang kuasanya, jangan lupa bahawa United Kingdom tidak mempunyai perlembagaan bertulis dan saya percaya (saya sedia dibetulkan) tidak ada peruntukan dalam mana-mana undang-undang di negara itu yang mengatakan bahawa Peguam Negara adalah penasihat kepada King atau Queen. Hanya kerana United Kingdom mempunyai privy council tidak bererti institusi yang sama sesuai di negara ini.

Demikian juga, oleh sebab Thailand mempunyai privy council bukanlah alasan yang cukup bagi kita menirunya. Kita tidak tahu peruntukan perlembagaannya, bagaimana sistem keperlembagaannya dan bagaimana ia beroperasi. Yang kita tahu ialah, apabila berlaku rampasan kuasa atau pertukaran kerajaan, perlembagaan akan diganti.

Perlembagaan kita telah digubal oleh hakim-hakim dari negara-negara Komanwel, tiga daripadanya hakim-hakim kanan dari United Kingdom. Mereka tentu arif mengenai peranan privy council di United Kingdom. Tetapi, mereka tidak memilih untuk mengadakan privy council untuk menasihat Yang di-Pertuan Agong. Sebaliknya, mereka memilih peruntukan yang lebih mudah beroperasi bersesuaian dengan peruntukan-peruntukan Perlembagaan kita. Ia telah beroperasi dengan baiknya selama lebih daripada setengah abad. Isu deklarasi darurat dan pemanggilan persidangan Parlimen yang dikatakan menimbulkan perbalahan itu pun tidak menjadi isu lagi: darurat masih berjalan. Parlimen telah ditetapkan untuk bersidang mulai 26 Julai hingga 2 Ogos 2021.

DS Zaini juga menyebut bahawa Negeri Perak mempunyai Dewan Negara yang menyerupai privy council di United Kingdom. Saya tidak akan berhujah di sini sama ada Dewan Negara Perak serupa dengan privy council di United Kingdom atau tidak. Isunya ialah sama ada Sultan Perak menerima nasihat undang-undang daripada Penasihat Undang-Undang atau daripada Dewan Negara.

Kajian terhad saya menunjukkan Pekara 57, Perlembagaan Negeri Perak memperuntukkan:

“57 Establishment of Dewan Negara

The Dewan Negara is hereby established to aid and advise the Sovereign in the exercise of His functions as provided in this Part.”

(“Dewan Negara dengan ini ditubuhkan untuk membantu dan menasihat Sultan dalam menjalankan tugas-tugas Baginda seperti yang diperuntukkan dalam Bahagian ini.” – Terjemahan saya)

Tidak pula diperuntukkan satu persatu apakah bidang kuasa Dewan Negara itu. Yang jelas tidak ada peruntukan yang mengatakan Dewan Negara akan memberi nasihat undang-undang kepada DYMM Sultan.

Sebaliknya Perkara 36C (2) memperuntukkan:

“(b) The State Legal Adviser shall advise on legal matters referred to him by His Royal Highness or the State Government.”

((b) Penasihat Undang-Undang Negeri hendaklah menasihat mengenai hal-hal undang-undang yang dirujuk kepadanya oleh DYMM Sultan atau Kerajaan Negeri.” (Terjemahan saya.)

Saya pernah menjadi Penasihat Undang-Undang Negeri Perak semasa DYMM Sultan Azlan n Muhibbuddin Shah mula menjadi Sultan. Baginda kerapkali, kadang-kadang di waktu malam, memanggil saya untuk berbincang mengenai sesuatu isu undang-undang. Tidak pernah sekali pun saya terdengar Baginda meminta nasihat undang-undang daripada Dewan Negara.

Kepada legal eagles yang mencadangkan pindaan kepada Perlembagaan yang menurut mereka “terdapat banyak celah (loopholes) … yang memihak kepada Jabatan Perdana Menteri” eloklah mereka keluar daripada persembunyian dan kemukakan cadangan pindaan mereka supaya kita dapat sama-sama menelitinya.

Berita rencana itu juga memetik seorang keluarga diraja yang disebut sebagai “suara utama untuk pemerintahan yang baik dan keutamaan perlembagaan” tetapi peliknya tidak mahu namanya disebut yang mengatakan “bahawa pelantikan Peguam Negara sepatutnya terletak di bawah Suruhanjaya Perkhidmatan Awam” (“AG’s appointment should come under the Public Services Commission.”) Saya kurang faham apa yang dimaksudkannya.

Pertama, perlu dibetulkan bahawa Suruhanjaya yang berkenaan ialah Suruhanjaya Pekhidmatan Kehakiman dan Perundangan. Kedua, jika Suruhanjaya tersebut yang melantik, ia bererti hanya pegawai-pegawai kehakiman dan perundangan sahajalah yang boleh dilantik menjadi Peguam Negara. Peguam swasta, seperti Tommy Thomas, tidak layak untuk dilantik. Cadangan itu serupa dengan peruntukan asal Perlembagaan. Ia dipinda apabila Malaysia ditubuh. Berdasarkan prestasi Peguam Negara pertama yang dilantik dari kalangan peguam swasta oleh Kerajaan Pakatan Harapan, saya bersetuju dengan cadangan itu.

Kesimpulan

Tidak ada masalah jika Yang di-Pertuan Agong hendak mendapat pandangan undang-undang mengenai sesuatu isu daripada seseorang selain daripada Peguam Negara. Tetapi, sama ada terdapat keperluan untuk mengadakan sebuah privy council seperti di United Kingdom adalah satu perkara lain.

Tiga daripada lima orang Penggubal Perlembagaan Persekutuan, adalah hakim-hakim kanan United Kingdom, yang arif mengenai fungsi privy council United Kingdom telah tidak memilih untuk menubuh sebuah privy council untuk menasihati Yang di-Pertuan Agong. Sebaliknya mereka memilih Peguam Negara untuk memberi nasihat undang-undang kepada Perdana Menteri/Kabinet dan Yang di-Pertuan Agong. Mereka tentu tahu apa yang mereka lakukan. Ia telah berjalan dengan baik selama lebih setengah abad.

Hanya di kebelakangan ini, apabila pembangkang dan NGO-NGO yang tidak bersetuju dengan pandangan yang diberi oleh Peguam Negara dalam dua perkara (darurat dan pemanggilan persidangan Parliman), maka isu itu diperbesarkan. Berita rencana dalam The Vibes itu meletakkan Yang di-Pertuan Agong di satu pihak dan Perdana Menteri/Kabinet dan Peguam Negara di satu pihak lain, seolah-olah hendak melaga-lagakan mereka. Pada hal, dua perkara yang dikatakan menimbulkan isu itu pun tidak menjadi isu lagi. Darurat masih berkuatkuasa dan persidangan Parlimen telah dipanggil.

Alasan-alasan yang diberi amat tidak munasabah. Tidak ada conflict of interest kerana dalam isu yang sama, Peguam Negara memberi nasihat yang sama kepada Yang di-Pertuan Agong dan Perdana Menteri/Kabinet. Orang-orang yang dipetik pandangan mereka oleh The Vibes silap membuat anggapan bahawa Peguam Negara menerima nasihat undang-undang daripada Perdana Menteri/Kabinet dan membawanya kepada Yang di-Pertuan Agong dan akan mempertahankannya walaupun ia boleh dipertikaikan.

Mereka juga merendahkan kredibiliti Peguam Negara dengan menggambarkan Peguam Negara sebagai senentiasa mengangguk kepada Perdana Menteri/Kabinet mengenai isu undang-undang, pada hal yang memberi nasihat kepada Perdana Menteri/Kabinet adalah Peguam Negara.

Pakar-pakar undang-undang dan legal eagles yang bercakap sambil bersembunyi itu eloklah keluar ke hadapan dan mengemukakan cadangan bertulis mereka disokong dengan hujah-hujah mereka supaya kita sama-sama dapat mengkajinya.

21 07 2021


Apa erti politik, kepimpinan Melayu kalau tanah sudah hilang?

BANGI, 7 Rabiulakhir 1442H, Isnin – Isu pencerobohan tanah – lambang kewujudan bangsa serta peradaban – yang kerap kali dibongkarkan belakangan ini bukan satu perkara kecil dan boleh dipandang enteng.

Penjajah British sedar akan perkara ini maka sebab itu mereka akur dengan tuntutan Raja-Raja Melayu bahawa hak orang Melayu di atas tanah ini harus dipertahankan dengan memberikan apa yang diistilahkan sebagai Tanah Rizab Melayu.

Presiden gerakan Islam, Ikatan Muslimin Malaysia (ISMA), Haji Aminuddin Yahaya menegaskan, tanpa tanah, suatu bangsa itu hilang kewujudan serta keabsahannya bahkan kemuliaan mereka dan sebaliknya dihina serta menjadi tidak lebih seperti pelarian sahaja.

Malah katanya, jika dibiarkan suatu bangsa itu hilang tanahnya, maka mereka akan menjadi pengemis dan pelarian di bumi sendiri seperti yang berlaku di Palestin.

Tambah presiden gerakan yang lantang memperjuangkan isu-isu rakyat itu, agak menyedihkan apabila wujudnya pihak yang tidak sedar diri kerana kerakusan dan haloba duniawi, sehingga sanggup menggadaikan Tanah Rizab Melayu yang kini hanya tinggal 12 peratus sahaja atau mungkin kurang daripada itu.

“Mereka juga menggadaikan tanah-tanah kerajaan yang bernilai jutaan ringgit kepada tauke-tauke yang membiayai hidup mereka.

“Mereka tidak sedar sebenarnya mereka telah menggadaikan maruah bangsa Melayu, memperjudikan nasib anak cucu mereka sendiri, menjatuhkan maruah watan dan bangsa hanya kerana nafsu serakah diri yang menggila.

“Sebab itu tidak ada perkataan lain lebih layak yang harus diberikan kepada mereka melainkan ‘pengkhianat’. Walaupun mereka memegang jawatan dan mempunyai kedudukan yang berkuasa tapi mereka tidak lebih hanyalah bahan ketawa dan mainan ‘tauke-tauke’. Sungguh memalukan,” katanya dalam kenyataan, hari ini.

Pada masa sama, Aminuddin hairan apabila penasihat undang-undang negeri, Pejabat Tanah dan Galian, Jabatan Perhutanan, Suruhanjaya Pencegahan Rasuah Malaysia (SPRM) yang menyepi diri dan mengunci mulut dalam isu pencerobohan tanah seperti yang berlaku di Pahang.

Sekali pun ada undang-undang yang menjaga Tanah Rizab Melayu dan tanah kerajaan, beliau mendakwa, ia tidak lebih sekadar nota-nota yang tercatit di dalam kertas-kertas yang layak disampahkan.

“Apa erti politik dan kepimpinan Melayu kalau tanah sudah hilang? Apakah kita hanya mahu dan sanggup memerintah tanah orang? Ini kegilaan apa namanya? Kalau kita telusuri sejarah maka kita akan dapati banyak tanah orang-orang Melayu yang telah hilang.

“Telah hilang baik di utara mahupun di selatan tanah air yang menjadi bukti bahawa ianya sepatutnya menjadi pengajaran kepada kita semua. Itu belum saya sebut lagi beberapa pulau di dalam negara juga telah tergadai.

“Ini bukan isu mainan tetapi isu kelangsungan hidup orang Melayu. Jangan kita biarkan pengkhianat-pengkhanat ini bermaharajalela meratah dan menggadai hak kita sebagai rakyat,” katanya yang turut mengajak rakyat bersama-sama memperjuangkan negara.


Denggi: Kes meningkat 7.7 peratus, dua kematian dilaporkan

KUALA LUMPUR, 8 Zulhijjah 1444H, Selasa – Jumlah kes demam denggi meningkat 7.7 peratus kepada 2,808 kes pada Minggu Epidemiologi ke-24 (ME24) iaitu bagi tempoh 11 hingga 17 Jun berbanding 2,608 kes dilaporkan pada minggu sebelumnya.

Ketua Pengarah Kesihatan, Datuk Dr Muhammad Radzi Abu Hassan dalam kenyataan hari ini berkata, dua kematian akibat komplikasi demam denggi turut dilaporkan pada ME24.

Beliau berkata, kumulatif kes demam denggi yang dilaporkan sehingga ME24 meningkat 149.6 peratus kepada 54,139 kes berbanding 21,688 kes kes bagi tempoh sama pada 2022.

“Sejumlah 39 kematian akibat komplikasi demam denggi dilaporkan berbanding 15 kematian bagi tempoh sama pada 2022,” katanya.

Dr Muhammad Radzi berkata, bilangan lokaliti hotspot kes demam denggi pada ME24 meningkat kepada 110 lokaliti berbanding 95 lokaliti hotspot pada minggu sebelumnya.

Lokaliti hotspot tersebut adalah 84 lokaliti di Selangor, 14 lokaliti di Kuala Lumpur dan Putrajaya, masing-masing empat di Kedah dan Pulau Pinang, tiga di Sabah serta satu di Perlis.

Mengenai survelan chikungunya, Dr Muhammad Radzi berkata, dua kes chikungunya direkodkan pada ME24 dan jumlah kumulatif kes chikungunya sehingga kini adalah 137 kes.

Beliau berkata, bagi survelan zika pula, sebanyak 1,381 sampel darah dan 69 sampel urin dijalankan saringan zika dan hasil kesemuanya adalah negatif.

“Pemantauan di Bilik Gerakan Denggi Kebangsaan mendapati jumlah kes demam denggi adalah tinggi dan berpotensi untuk terus meningkat jika tiada tindakan pencegahan dilakukan oleh semua pihak termasuk masyarakat.

“Sebagai langkah proaktif, periksa setiap bekas di dalam dan luar rumah serta pastikan tiada takungan air untuk nyamuk Aedes membiak,” katanya.- Bernama


Banjir kilat akibat kepala air sebabkan kerosakan kawasan sekitar Yan

YAN, 9 Muharram 1443H, Rabu – Beberapa kawasan kampung dan taman perumahan di sekitar Gunung Jerai, di sini dilanda banjir kilat dipercayai akibat kejadian kepala air dari kawasan air terjun di kaki gunung itu, petang tadi.

Jurucakap Jabatan Bomba dan Penyelamat Kedah berkata, kejadian yang berlaku sekitar 4 petang itu turut menyebabkan limpahan air deras ke kawasan kediaman, sehingga menyebabkan kerosakan jalan raya dan kediaman.

“Pasukan Gerakan Operasi (PGO) Negeri Kedah menerima panggilan dari Sistem MERS 999 banjir kilat dan tanah runtuh di kawasan sekitar Gunung Jerai. PGO Kedah menggerakkan anggota dari tiga balai berhampiran ke lokasi kejadian.

“Berdasarkan pada laporan awal telah berlaku satu kejadian tanah runtuh di Kilometer 8, Gunung Jerai serta dua lagi kejadian banjir kilat di sekitar kawasan Yan, yang melibatkan beberapa buah perkampungan,” katanya dalam kenyataan di sini hari ini.

Katanya, banjir turut menjejaskan beberapa kawasan di sekitar Merbok, Sungai Petani. – Bernama


13 penunjuk perasaan Palestin cedera akibat kekerasan rejim Israel

BAITULMAQDIS, 26 Muharram 1442H, Sabtu – Seramai 13 rakyat Palestin cedera ketika mengadakan tunjuk perasaan membantah penempatan haram Yahudi di Tebing Barat yang diduduki, pada Jumaat menurut kenyataan Bulan Sabit Merah Palestin.

Penunjuk perasaan diadakan di beberapa daerah di Tebing Barat, terutama di bandar Beita di Nablus dan Kafr Qaddum di Qalqilya, lapor Agensi Anadolu.

Tentera Israel bertindak menggunakan gas pemedih mata serta peluru hidup dan getah terhadap penunjuk perasaan.

Seorang sukarelawan kesihatan antara yang cedera, menurut kenyataan itu. – Bernama


Pemimpin negara Arab kecam langkah unilateral Israel

KAHERAH, 22 Rejab 1444H, Isnin – Pegawai kanan negara Arab mengutuk langkah negara haram, Israel di Baitulmaqdis dan kawasan Tebing Barat yang diceroboh mengakibatkan keganasan semakin memuncak.

Perkara itu dinyatakan dalam mesyuarat yang dikendalikan Liga Arab dan dihadiri Presiden Mesir, Abdel Fattah el-Sisi; Raja Jordan, Raja Abdullah II serta Presiden Palestin, Mahmoud Abbas bersama ramai menteri luar termasuk pegawai kanan kerajaan.

Mereka sebulat suara mengutuk tindakan langkah unilateral Israel di Baitulmaqdis dan Tebing Barat kerana merobohkan rumah penduduk Palestin demi memperluaskan lagi penempatan Yahudi.

Namun, tiada respon segera daripada pihak negara haram mengenai kenyataan anggota Liga Arab dan pemimpin negara Islam.

Pada mesyuarat sama, pemimpin dunia turut menyuarakan sokongan terhadap peranan Jordan sebagai penjaga Masjid al-Aqsa iaitu masjid suci ketiga bagi umat Islam.

Abbas berkata, pentadbirannya akan memohon bantuan Pertubuhan Bangsa-Bangsa Bersatu (PBB) bagi menuntut resolusi untuk melindungi penyelesaian dua negara. – Agensi


Pusat kajian Melayu ditubuhkan di University of Dhaka

KUALA LUMPUR, 14 Rabiulawal 1444H, Selasa – Pusat Pengajian Melayu dibuka di University of Dhaka (UoD), Bangladesh.

Pesuruhjaya Tinggi Malaysia di Dhaka dalam kenyataan hari ini berkata Memorandum Persefahaman bagi penubuhan pusat itu, hasil kerjasama antara Univesiti Pendidikan Sultan Idris (UPSI) dan UoD, ditandatangani pada 10 Okt di UoD.

Majlis pemeteraian itu disaksikan Pesuruhjaya Tinggi Malaysia ke Bangladesh Haznah Md Hashim manakala Naib Canselor UPSI Prof Datuk Dr. Md Amin Md Taff dan Profesor Dr. Md. Akhtaruzzaman, Naib Canselor University of Dhaka menandatangani perjanjian itu bagi pihak universiti masing-masing.

Penubuhan Pusat Pengajian Melayu di UoD merupakan langkah penting untuk memperkukuh hubungan dua hala bersempena ulang tahun ke-50 hubungan diplomatik Malaysia dan Bangladesh,

Malaysia menikmati hubungan dua hala yang rapat dengan Bangladesh dan Malaysia merupakan negara majoriti Islam pertama mengiktiraf kemerdekaan Bangladesh pada 1971 diikuti hubungan diplomatik pada 31 Jan, 1972.

“Suruhanjaya Tinggi Malaysia telah memberi dorongan kuat terhadap penubuhan Pusat Pengajian Melayu bagi memartabatkan Bahasa Melayu di peringkat antarabangsa melalui diplomasi budaya.

“Pusat itu juga akan mengetengahkan keunikan budaya dan tradisi Melayu yang unik selain pendidikan berkualiti tinggi Malaysia,” menurut kenyataan itu.

Bahasa Melayu pernah menjadi Lingua Franca yang dipertuturkan secara meluas dalam urusan perdagangan dan diplomasi pada masa lampau.

Kini Bahasa Melayu menjadi bahasa pertuturan kira-kira 300 juta pendduk di Asia Tenggara. – Bernama


Puad Zarkashi dakwa Tun M keliru dengan isu 3R

BANGI 13 Safar 1445H, Rabu – Ahli Majlis Kerja Tertinggi (MKT) UMNO, Datuk Dr Mohd Puad Zarkashi mendakwa Tun Dr Mahathir Mohamad keliru dengan larangan menyentuh isu bangsa, agama dan raja (3R).

Beliau menepis kembali kenyataan Dr Mahathir semalam, yang mempersoalkan tindakan kerajaan melarang rakyat bercakap mengenai isu 3R.

Puad berkata, sesiapa sahaja bebas untuk bercakap mengenai isu 3R, asalkan tiada unsur hasutan yang mengancam keselamatan negara.

“Semalam Tun M menulis tentang 3R dalam fb beliau. Dia tanya kenapa tidak boleh cakap pasal 3R. Siapa kata tidak boleh?

“Memang bebas cakap pasal 3R. Yang tidak boleh ialah jika ada unsur hasutan yang mengancam keselamatan negara,” katanya menerusi Facebook, hari ini.

Menurut Puad, dalam isu sensitif itu, mana-mana pihak boleh didakwa di mahkamah sekiranya ia berunsur hasutan.

“Bila kena dakwa di mahkamah, jawablah. Mahkamah saja yang boleh buat keputusan.

“Tun M tidak betul bila dakwa tidak boleh cakap cakap pasal 3R. Itu pun menghasut,” katanya.

Semalam, Dr Mahathir menegaskan kerajaan tidak berhak untuk melarang sesuatu, termasuk bercakap mengenai 3R, melainkan ianya berkait keselamatan negara.

Beliau juga mendakwa, isu 3R terlalu umum dan tidak jelas bagaimana perkara sedemikian boleh mencetuskan bahaya kepada negara.

Pautan berkaitan:


Pesuruhjaya muslim SUHAKAM perlu bertanggungjawab jelaskan laporan bercanggah dengan agama Islam

Oleh Siti Hafidah Abd Ghaffar

BANGI, 4 Rabiulawal 1443H, Isnin – Atas dasar kerap mencetuskan kontroversi dan mengeluarkan kenyataan yang bercanggah, struktur pentadbiran Suruhanjaya Hak Asasi Manusia (SUHAKAM) perlu dinilai semula supaya tidak bertentangan dengan peranan asal penubuhannya.

Meskipun buat masa ini SUHAKAM tidak wajar dibubarkan, namun pesuruhjaya dalam suruhanjaya itu perlu dilihat semula kriteria pemilihan mereka.

Bahkan Pengerusi Bersama Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA), Prof Madya Dr Rafidah Hanim Mokhtar turut menyarankan pemilihan pegawai SUHAKAM mestilah melalui penapisan yang ketat.

Ini kerana, kenyataan hak asasi SUHAKAM yang dikeluarkan ketika ini dilihat tersasar jauh dari yang ditetapkan.

Sebelum ini, SUHAKAM mencetuskan kemarahan ramai apabila mengemukakan syor dalam Laporan Separuh Penggal mengenai Kitaran Ketiga Penilaian Berkala Sejagat (UPR) yang bertentangan dengan agama Islam dan Perlembagaan Persekutuan.

Menerusi laporan tersebut, SUHAKAM antaranya memperkenalkan perkataan “non-binari” iaitu sebahagian dari pengenalan gender ketiga, yang tidak mempunyai asas dalam agama dan sains, berselindung di sebalik tema pendekatan inklusif terhadap hak untuk kesihatan.

SUHAKAM juga berpendapat bahawa undang-undang negeri berhubung kesalahan murtad bagi umat Islam adalah menyalahi Perlembagaan Persekutuan apabila mereka menyatakan dalam laporan mereka “Sekiranya tidak ada pengecualian yang sah dan klasifikasi rasional, SUHAKAM mendapati bahawa undang-undang murtad bagi negeri-negeri di Malaysia bersifat diskriminatif dan mengganggu kebebasan keluar agama bagi umat Islam.”

Mengulas perkara itu, Dr Rafidah menggesa pesuruhjaya muslim SUHAKAM bertanggungjawab memperjelaskan laporan berkenaan yang bercanggah dengan agama Islam.

“Apabila mereka membuat laporan, tidak boleh sehingga melanggar akta mereka iaitu apa-apa hak asasi yang mereka perjuangkan tidak boleh bersalahan dengan Perlembagaan Persekutuan.

“Keduanya, SUHAKAM perlu memahami takrifan diskriminasi itu tidak boleh difahami dalam konteks negara lain.

“Jadi apabila negara kita ada undang-undang syariah yang mengenakan hukuman terhadap kesalahan syariah ia bukan satu bentuk diskriminasi kerana undang-undang itu sudah ada sebelum negara menganggotai Pertubuhan Bangsa-Bangsa Bersatu (PBB),” katanya ketika dihubungi Ismaweb.net hari ini.

Beliau turut menegaskan bahawa masalah diskriminasi undang-undang syariah ini adalah takrifan daripada luar.

“Jadi katakan kalau umat Islam keluar Islam ataupun murtad, suatu kesalahan besar dan ada hukuman, maka kita tidak boleh meraikan kebebasan agama seperti mana masyarakat luar memahaminya,” katanya.


Sultan Johor titah sektor swasta bantu tangani COVID-19

JOHOR BAHRU, 28 Zulhijjah 1442H, Sabtu – Sultan Johor Sultan Ibrahim Almarhum Sultan Iskandar hari ini bertitah menyarankan agar sektor swasta turut bersama-sama menyumbang bantuan dalam usaha menangani pandemik COVID-19 di negeri ini.

Baginda bertitah sumbangan wang tunai daripada sektor swasta penting untuk memastikan sistem kesihatan hospital-hospital di Johor terus dilengkapi dengan pelbagai peralatan perubatan untuk terus merawat pesakit COVID-19.

“Kita perlu menangani COVID-19 secara bersama dan tidak hanya bergantung kepada kerajaan, saya berharap sektor swasta turut tampil dalam menghulurkan bantuan kewangan supaya peralatan-peralatan perubatan dapat disampaikan kepada hospital.

“Sumbangan boleh disampaikan kepada Yayasan Raja Zarith Sofiah Negeri Johor untuk pembelian barangan perubatan, manakala sumbangan kepada Yayasan Sultan Ibrahim Johor akan digunakan untuk bantuan makanan kepada golongan memerlukan,” titah baginda menerusi hantaran di laman Facebook rasmi baginda, di sini.

Sultan Ibrahim turut menerima permohonan bantuan senarai peralatan perubatan daripada Jabatan Kesihatan Negeri Johor untuk menangani pandemik berkenaan termasuk katil, oxygen regulator (bull nose), oxygen regulator (pin index), oxygen flow meter, 10L cylinder medical oxygen gas/regulator/trolly, set tekanan darah tinggi dan sebagainya.

Baginda turut berkenan mengurniakan sumbangan peribadi RM5 juta bagi membeli peralatan untuk keperluan hospital-hospital di negeri ini.

Sektor swasta yang ingin menyampaikan sumbangan boleh menghubungi Yayasan Raja Zarith Sofiah Negeri Johor di talian 07-2355252 atau Yayasan Sultan Ibrahim Johor di talian 07-3564848.

Sultan Johor pada masa sama bertitah mana-mana rakyat di negeri ini yang memerlukan bantuan makanan boleh menghubungi Pejabat-Pejabat Daerah atau Pejabat Penghulu di kawasan masing-masing. – Bernama


Kerajaan perlu lulus kuota tambahan pastikan minyak masak cukup

PUTRAJAYA, 24 Ramadan 1444H, Sabtu – Kerajaan perlu meluluskan kuota tambahan minyak masak paket bersubsidi bagi tujuan operasi selain memastikan bekalannya mencukupi di pasaran, menurut Kementerian Perdagangan Dalam Negeri dan Kos Sara Hidup (KPDN).

Dalam kenyataan hari ini, KPDN memaklumkan ia kerana terdapat syarikat pembungkus tidak dapat menggunakan kuota yang diagihkan sepenuhnya disebabkan keadaan tertentu seperti syarikat tidak beroperasi, penutupan kilang, kerosakan mesin atau digantung kuota akibat disyaki melakukan kesalahan.

“Kuota yang tidak digunakan akan dirasionalisasi untuk diagihkan kepada pengusaha lain bagi menampung kekurangan tersebut.

“Kuota tambahan ini tidak menyebabkan perbelanjaan melebihi had yang ditetapkan,” menurut kenyataan itu.

Kenyataan tersebut sebagai maklum balas kepada laporan dua media tempatan berhubung dakwaan pegawai KPDN berbelanja lebih RM9 juta bagi tambahan kuota subsidi minyak masak pada tahun lepas, selain dakwaan terdapat pemotongan atau rasionalisasi dan kelulusan kuota yang diberikan kepada dua syarikat dengan alamat pendaftaran sama.

KPDN menjelaskan laporan media tersebut adalah tidak benar memandangkan perbelanjaan subsidi minyak masak adalah antara 88 peratus hingga 99 peratus daripada jumlah peruntukan kuota sebanyak 60,000 tan metrik sebulan.

Menurut KPDN walaupun di peringkat pengeluaran kuota mencapai 60,000 tan metrik sebulan, boleh wujud keadaan bekalan di peringkat runcit tidak mencukupi untuk kegunaan rakyat antaranya kerana rampasan minyak masak berdasarkan kes penyelewengan dan digunakan untuk Program Jualan Murah anjuran kerajaan.

“Kekurangan ini dibuktikan dengan peningkatan aduan daripada pengguna bahawa wujud kekurangan bekalan minyak masak paket di pasaran,” menurut kenyataan itu.

Berhubung isu KPDN melaksanakan rasionalisasi kuota, menurut kenyataan itu, ia merupakan proses biasa yang pernah dilaksanakan pada 2018 dan 2021, dengan mengambil kira isu semasa seperti berlaku ketidakcukupan bekalan di pasaran dan memastikan pengedaran yang efisien.

Bagi isu yang berkaitan kelulusan kuota diberikan kepada dua syarikat dengan alamat berdaftar yang sama, menurut KPDN semakan telah dibuat dengan rekod Suruhanjaya Syarikat Malaysia dan didapati kedua-dua syarikat tersebut adalah dua syarikat yang berbeza dengan pemilik berlainan.- Bernama


Hamas gesa PBB campur tangan benarkan bahan api masuk Gaza

GAZA, 29 Rabiulakhir 1445H, Isnin – Gerakan Perjuangan Islam Palestin (Hamas) menggesa Pertubuhan Bangsa-Bangsa Bersatu (PBB) dan masyarakat antarabangsa untuk segera campur tangan bagi membawa bahan api ke Semenanjung Gaza.

Langkah itu bagi meneruskan kembali operasi di hospital-hospital di wilayah tersebut.

Kenyataan itu sebagai maklum balas kepada dakwaan tentera rejim pengganas yang mendakwa Hamas enggan menerima bahan api untuk kegunaan Hospital Al-Shifa di Gaza.

Terdahulu jurucakap rejim Zionis, Avichay Adree mendakwa, Israel telah membekalkan 300 liter bahan api kepada hospital itu namun Hamas enggan menerimanya.

Hamas menyangkal dakwaan tersebut malah menyifatkan ia sebagai pembohongan besar.

“Hamas tidak terlibat dalam pengurusan Hospital Al-Shifa dan tidak terbabit dalam membuat keputusan, ia tertakluk sepenuhnya kepada Kementerian Kesihatan Palestin yang menguruskan hal ehwal pentadbiran dan teknikal,” katanya.

Menurutnya, tawaran yang dibuat oleh Zionis itu hanya propaganda murahan dan cubaan untuk menyembunyikan jenayahnya terhadap kemanusiaan, pengeboman hospital, pembunuhan kakitangan perubatan dan membahayakan nyawa pesakit dengan memotong bekalan air, bahan bakar dan ubat-ubatan daripada mereka.

“PBB dan masyarakat antarabangsa perlu campur tangan segera membawa bahan api ke Semenanjung Gaza untuk mengendalikan hospital.

“Ia demi menyelamatkan pesakit dan kanak-kanak yang cedera selain menghentikan pelanggaran undang-undang antarabangsa yang sedang berlaku secara terang-terangan ini,” katanya.- Agensi


PN Johor tak terjejas dengan ‘usikan politik’ UMNO

JOHOR BAHRU, 8 Jamadilakhir 1442H, Khamis – Perikatan Nasional (PN) Johor tidak terjejas sama sekali dengan ‘usikan-usikan’ politik yang mendakwa UMNO mahu memutuskan kerjasama menjelang Pilihan Raya Umum ke-15 (PRU15) akan datang, kata setiausahanya Datuk Dr. Sahruddin Jamal.

Bagaimanapun, beliau berharap sebarang tindakan yang boleh mengganggu gugat permuafakatan antara satu sama lain dapat dihentikan atas dasar kerjasama yang terjalin sejak Mac tahun lalu.

Menurutnya, PN Johor juga kesal jika benar terdapat dakwaan daripada UMNO yang mengatakan Parti Pribumi Bersatu Malaysia (Bersatu) tidak pernah jujur bekerjasama dengan mereka untuk membentuk gabungan berkenaan.

“(Malahan) ia (isu Bersatu tidak jujur dengan UMNO) tidak seharusnya timbul dalam kalangan parti-parti yang mendukung kerajaan semasa.

“Ini kerana di Johor contohnya, meskipun terpaksa melepaskan jawatan Menteri Besar susulan peralihan kerajaan pada tahun lalu, Bersatu kekal tenang dan terus berkhidmat serta menyokong pentadbiran kerajaan negeri yang ada pada hari ini,” katanya dalam sidang media, di sini, hari ini.

Dr Sahruddin, yang juga Ahli Dewan Undangan Negeri (ADUN) Bukit Kepong dan Setiausaha Bersatu Johor, berkata memang diakui terdapat beberapa perkara berbangkit dalam kalangan ahli Bersatu yang menimbulkan rasa tidak puas hati.

Namun, masalah itu tidak dilontarkan secara terbuka dengan dakwaan yang boleh menjejaskan hubungan baik sesama parti komponen.

“Adalah penting untuk kita saling bemuafakat dalam mengharungi cabaran, sekali gus mengelak mengeluarkan kenyataan yang mengguris perasaan sesama kita,” katanya.

Beliau juga memberitahu dalam mendepani cabaran politik terutamanya PRU15 yang akan datang, tiada parti mampu mendabik dada hanya dengan pengalaman politik kerana pilihan raya kali ini sangat berbeza.

“Tiada parti berpengalaman berdepan dengan pilihan raya dalam keadaan demografi politik yang sepenuhnya berbeza.

“Ini dirumitkan lagi dengan cabaran yang dihadapi di seluruh dunia melibatkan ancaman COVID-19 yang melumpuhkan ekonomi,” katanya.

Justeru, Dr Sahruddin berkata pihaknya menyeru setiap parti komponen dalam gabungan PN untuk terus bermuafakat kerana perbalahan hanya akan menyukarkan penubuhan sebuah kerajaan.

“Mahu atau tidak, kita mesti bekerjasama untuk memastikan kita menang (PRU15),” katanya. – Bernama


5 anggota polis mengaku tak bersalah terima rasuah RM8,020

KOTA KINABALU, 8 Rabiulawal 1443H, Jumaat – Seorang pegawai dan empat anggota polis mengaku tidak bersalah di Mahkamah Sesyen di sini hari ini atas pertuduhan menerima rasuah RM8,020 sebagai dorongan melepaskan seorang lelaki yang ditangkap berkaitan kesalahan dadah antara 2014 dan 2018.

Inspektor Joevian Gubal Michael, 41, Sarjan Azizul Ismail, 32, Lans Koperal Hairul Amid, 36, Konstabel Afizul Azwan Anuar, 29, dan Koperal Abdullah Bakir, 44, yang bertugas di Bahagian Narkotik Ibu Pejabat Polis Daerah Kota Belud membuat pengakuan itu di hadapan Hakim Abu Bakar Manap.

Joevian Gubal, Azizul dan Afizul Azwan masing-masing didakwa atas empat pertuduhan, Hairul lima pertuduhan manakala Abdullah pula 18 pertuduhan.

Mengikut pertuduhan, Joevian Gubal didakwa menerima suapan wang tunai berjumlah RM2,400, Azizul (RM900), Hairul (RM2,000), Afizul Azwan (RM470), dan Abdullah (RM2,250) daripada Anizan Misaranai, 39, sebagai dorongan untuk tidak mengambil tindakan terhadapnya yang ditangkap atas kesalahan dadah yang dimasukkan ke dalam akaun bank masing-masing menerusi tiga bank di Kota Belud, Tuaran dan Ranau antara 14 April 2014 dan 29 Jun 2018.

Kesemua mereka didakwa mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta sama yang memperuntukkan hukuman maksimum penjara 20 tahun dan denda tidak kurang lima kali nilai suapan atau RM10,000 atau mana-mana yang lebih tinggi, jika sabit kesalahan.

Mahkamah membenarkan kesemua tertuduh diikat jamin antara RM4,000 hingga RM10,000 dengan seorang penjamin dan menetapkan 24 Nov depan untuk sebutan semula kes.

Pendakwaan dilakukan Pegawai Pendakwa SPRM Nurul Izzati Sapifee.

Joevian Gubal, Azizul dan Hairul diwakili peguam Sylvester Kwan manakala Afizul Azwan dan Abdullah diwakili peguam PJ Perera. – Bernama


OIC ikrar bantu pulihkan ekonomi negara Islam

ANKARA, 4 Zulkaedah 1444H, Rabu – Pertubuhan Kerjasama Islam (OIC) berikrar untuk memulihkan ekonomi dan meneruskan pembangunan negara-negara Islam, lapor agensi berita Anadolu.

Setiausaha Agungnya, Hissein Brahim Taha berkata demikian ketika berucap di Mesyuarat ke-39 Jawatankuasa Tetap kerjasama Ekonomi dan komersial OIC (COMCEC) di Ankara, Turkiye.

Katanya, pandemik COVID-19 menyebabkan kelembapan dalam sektor ekonomi yang tidak pernah berlaku sebelum ini dalam skala global.

“Pada pertengahan 2022, dunia mulai mengawal wabak namun pertumbuhan ekonomi kekal lemah berikutan faktor pertempuran Ukraine-Russia.

“Peperangan itu bukan sahaja memberi kesan kepada kedua-dua negara tetapi di peringkat global termasuk negara yang mempunyai hubungan ekonomi yang rapat dengan kedua-duanya.

“Sistem bekalan makanan terganggu akibat perang dan keselamatan makanan banyak negara anggota OIC juga terjejas teruk,” katanya.

Beliau menambah, berdasarkan anggaran Bank Dunia, krisis yang berlaku mendorong 75 hingga 96 juta penduduk akan mengalami kemiskinan tegar.

“Kami sedang berusaha untuk menyokong pemulihan dan meningkatkan kerjasama ekonomi dalam kalangan negara anggota.

“Kami akan mengadakan lebih banyak mesyuarat termasuk di Qatar bagi membincangkan keselamatan makanan dan pembangunan pertanian,” katanya sambil menjelaskan mesyuarat kedua diadakan pada suku keempat tahun ini.

Hussein menambah mesyuarat di peringkat menteri akan diadakan bagi menyokong sektor pertanian, keselamatan makanan selain mewujudkan lebih banyak pekerjaan. – Agensi


Solat jemaah di masjid, surau P. Pinang masih guna SOP lama

GEORGETOWN, 23 Rejab 1443H, Jumaat – Pulau Pinang tidak berhasrat meminda prosedur operasi standard (SOP) sedia ada berhubung mewajibkan jemaah mengambil suntikan lengkap vaksinasi COVID-19 untuk menunaikan solat di masjid dan surau.

Timbalan Ketua Menteri I, Datuk Ahmad Zakiyuddin Abdul Rahman berkata, Pulau Pinang masih mengekalkan SOP seperti sebelum ini mewajibkan semua jemaah melengkapkan dua dos vaksin untuk bersolat di masjid atau surau.

“Setakat ini, kerajaan negeri masih belum mempertimbangkan perkara itu, kita masih mengikut SOP yang sebelum ini iaitu hanya mereka lengkap dua dos vaksin dibenarkan menunaikan solat di masjid atau surau.

“Setakat ini tiada perubahan SOP, namun mengikut kemas kini daripada Kementerian Kesihatan Malaysia (KKM),” katanya dalam kenyataan, hari ini

Terdahulu, Selangor hanya membenarkan jemaah lengkap dua dos vaksin dan dos penggalak hadir menunai solat Jumaat di masjid seluruh negeri itu bermula 25 Februari.

Arahan itu berdasarkan ketetapan terkini diedarkan secara dalaman oleh Jabatan Agama Islam Selangor kepada pengurusan masjid, surau dan musolla negeri tersebut.

Langkah berkenaan sejajar arahan mempertingkatkan penguatkuasaan pematuhan SOP di masjid, surau dan musolla di Selangor dalam usaha mengawal penularan COVID-19.

November tahun lalu, Pulau Pinang telah membenarkan semua aktiviti pengimarahan di masjid dan surau diadakan secara bersemuka, namun jemaah perlu melengkapkan dua dos vaksinasi.

Antara aktiviti pengimarahan yang dibenarkan merangkumi majlis rasmi dan aktiviti sosial seperti ceramah agama, kelas pengajian, mesyuarat jawatankuasa, majlis akad nikah, jamuan makan dan program gotong-royong.


Apa erti kuasa jika Islam terus dihina, anak bangsa mengemis?

ENTAH mengapa pagi ini saya merenung dan terbuka kembali buku tulisan saya mengenai perpaduan Melayu yang pernah saya tulis pada tahun 2011 ini.

Buku yang saya tulis ini menanam harapan yang sangat tinggi agar orang Melayu dapat kembali bersatu hati satu hari nanti. Alhamdulillah, harapan dan visi saya ini menjadi kenyataan sembilan tahun kemudian.

Namun, di akhir penulisan saya ini, saya menulis:

“… misi untuk menyelamatkan ketuanan Melayu bukanlah menggunakan sentimen bangsa untuk kepentingan mana-mana parti tetapi untuk menyelamatkan ketuanan Melayu, sebenarnya mestilah dengan diadili mana-mana pemimpin Melayu yang rasuah. Nasib bangsa tidak harus diperjudikan dengan keghairahan mendapat kuasa politik sehingga terlupa akan nilai-nilai perjuangan Islam. Apa erti kemenangan jika milikan negara semakin terhakis? Apa erti kekuasaan jika Islam terus dihina? Apa erti harta melimpah ruah jika anak bangsa mengemis di jalanan?”

Ternyata apa yang telah saya tuliskan ini memang sangat relevan dan tepat pada apa yang sedang berlaku pada hari ini yang harus kita renungi bersama.

Semoga terus dikurniakan kekuatan untuk menyumbang fikiran dan tenaga bagi membina bangsa ini, Insya-Allah.

Aminuddin Yahaya
Presiden Ikatan Muslimin Malaysia (ISMA)
15 Julai 2020

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Keputusan tidak laksana PPSMI langkah tepat: DBP

KUALA LUMPUR, 25 Zulkaedah 1441H, Jumaat – Dewan Bahasa dan Pustaka (DBP) menyifatkan keputusan Kementerian Pendidikan Malaysia (KPM) untuk tidak akan melaksanakan semula Program Pengajaran Sains dan Matematik dalam bahasa Inggeris (PPSMI) semalam merupakan keputusan tepat.

Pengerusi Lembaga Pengelola DBP, Profesor Datuk Dr Awang Sariyan berkata, KPM semasa di bawah teraju Perdana Menteri, Tan Sri Muhyiddin Yassin selaku Menteri Pendidikan pada tahun 2011 telah memutuskan pemansuhan PPSMI sesudah kajian yang dilakukan oleh pelbagai institusi bahasa dan pendidikan, termasuk universiti dan persatuan serta orang perseorangan menunjukkan kesilapan dan kegagalan program itu.

Menurutnya, semua kajian menunjukkan bahawa PPSMI tidak berjaya mencapai hasrat Perdana Menteri ketika itu, Tun Mahathir Mohamad untuk meningkatkan penguasaan bahasa Inggeris dan pencapaian pelajar dalam mata pelajaran Sains dan Matematik.

“Di sebalik perbelanjaan besar yang melebihi RM5 bilion, pencapaian PPSMI hanya sekitar tiga peratus dan menyebabkan kemerosotan yang nyata bagi pencapaian pelajar dalam mata pelajaran Bahasa Inggeris, Sains dan Matematik.

“Rata-rata kajian menunjukkan bahawa lebih 70 peratus pelajar dan guru tidak menganggap PPSMI sebagai program yang tepat bagi hasrat peningkatan penguasaan bahasa Inggeris, Sains dan Matematik,” katanya seperti dipetik media tempatan, hari ini.

Awang yang juga Penyandang Kursi Za’ba, Institut Peradaban Melayu, Universiti Pendidikan Sultan Idris (UPSI) berkata, pencapaian pelajar negara dalam ujian antarabangsa yang berkaitan dengan Sains dan Matematik seperti PISA merosot dengan ketara sesudah pelaksanaan PPSMI.

Menurutnya, kesan buruk PPSMI terlihat juga dalam kemerosotan minat pelajar untuk memilih aliran sains sehingga hanya kira-kira 25 peratus sahaja jumlahnya dan masalah itu menimbulkan kesan kepada jumlah pelajar sains dan teknologi di institusi pengajian tinggi (IPT) yang juga merosot.

“Penggantian PPSMI dengan Program Memartabatkan Bahasa Melayu dan Memperkasakan Bahasa Inggeris (MBBI) telah mula memperlihatkan kesan positif dan tiada keperluan PPSMI ditimbangkan untuk dilaksanakan semula.

“Demikian juga Program Dwibahasa (DLP) perlu dinilai semula pelaksanaannya kerana mewujudkan polarisasi dalam kalangan pelajar, iaitu sejumlah pelajar mengikuti Sains dan Matematik dalam bahasa Inggeris dan sekelompok lagi dalam bahasa Melayu, ” katanya.

Bagi menambah baik kemahiran pelajar dalam mata pelajaran bahasa Inggeris, Awang menegaskan pakar bahasa dan pendidikan telah menawarkan penyelesaian dengan meningkatkan penambahbaikan yang meliputi bidang kurikulum, latihan guru, pedagogi atau kaedah pengajaran dan bahan ajar.

“DBP telah menubuhkan pasukan yang diketuai oleh pakar pendidikan, iaitu Profesor Emeritus Datuk Dr Isahak Haron untuk mengemukakan langkah praktis dalam peningkatan pengajaran Bahasa Melayu, Bahasa Inggeris dan Pendidikan Islam, “katanya.

Semalam, Menteri Pendidikan, Dr Mohd Radzi Md Jidin dalam sidang Parlimen menjelaskan pendirian kerajaan Perikatan Nasional untuk tidak meneruskan pelaksanaan PPSMI di sekolah sebagaimana dicadangkan kerajaan Pakatan Harapan (PH) tahun lalu.

Sebaliknya, beliau menegaskan langkah pengenalan tulisan Jawi di sekolah vernakular akan diteruskan dengan syarat dipersetujui Persatuan Ibu Bapa dan Guru (PIBG) dan murid.


‘Memang nak galakkan harga rokok, arak terus naik dan mahal’

Oleh Ainul Illia Meor Suzurudin

BANGI, 2 Jamadilawal 1443H, Selasa – Sepatutnya polisi memohon lesen berasingan untuk penjualan minuman keras dan rokok di kedai kopi – seperti yang dibangkitkan pemimpin parti tamak holoba DAP, Nga Kor Ming tidak menjadi isu.

Ini kerana, ketetapan yang diputuskan kerajaan dalam hal ini pasti membawa kebaikan kepada rakyat.

Paling penting, Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari berkata, kerajaan dapat menggalakkan rakyat Malaysia mengamalkan kehidupan yang sihat.

“Kita faham dengan situasi sekarang, tetapi prosedur memohon lesen berasingan sebegini membolehkan Malaysia menuju ke arah negara bebas rokok dan arak.

“Bagaimanapun, ia masih lagi boleh dijual kepada orang bukan Islam, mereka masih boleh membeli rokok dan arak. Jadi tidak ada susahnya untuk mereka dapatkan rokok dan arak di premis sepatutnya.

“Tapi ada baiknya jika kelak mereka susah nak dapatkan rokok dan arak jika tak banyak kedai kopi yang jual. Maka dapat mengurangkan jumlah perokok dan pemabuk. Malah cukai ke atas produk juga disarankan untuk dinaikkan,” katanya ketika dihubungi Ismaweb.net, hari ini.

Mengulas lanjut, Mohd Nor Izzat berkata, peniaga sebenarnya tidak perlu memohon lesen minuman keras mahupun rokok jika rasa terbeban.

“Mereka sendiri telah menjual barangan yang mempunyai keuntungan yang besar. Jadi apalah salahnya keuntungan penjualan rokok dan arak tersebut dikurangkan. Jadi mereka boleh bayar lesen yang berasingan itu.

“Tidak perlu naikkan harga rokok dan arak di kedai jika tidak mahu membebankan pengguna. Tetapi kalau nak naikkan juga tiada masalah.

“Kita memang nak galakkan supaya harga arak dan rokok terus naik dan mahal kerana sekali gus dapat beritahu kepada rakyat bahawa barang ini adalah barangan yang tidak perlu pun dalam masyarakat kita yang majmuk, yang memerlukan keselamatan,” katanya.

Terdahulu, Kor Ming mempersoalkan tindakan kerajaan menguatkuasakan dasar yang mewajibkan kedai kopi memohon lesen berasingan untuk menjual beberapa barangan termasuk rokok dan minuman beralkohol.

Bekas Timbalan Speaker Dewan Rakyat itu mendakwa, penguatkuasaan sedemikian akan membebankan pengusaha yang akhirnya terpaksa menaikkan harga barang di kedai mereka.


MPM kemuka tujuh saranan pastikan ekonomi tak lumpuh, rakyat tak sengsara

MAJLIS Perundingan Melayu (MPM) telah meneliti hasrat kerajaan menubuhkan Majlis Pemulihan Nasional (MPN).

Secara dasarnya kami bersetuju dengan hasrat itu. Hendaknya:

i. Keahliannya adalah di kalangan mereka yang benar-benar berkredibiliti;

ii. Locus standi-nya mengambil kira peruntukan Perlembagaan Persekutuan, terma rujukan jelas serta mandat konsisten dengan namanya, sebagai majlis tertinggi;

iii. Penubuhan MPN ini tidak ulangi kesilapan penubuhan Jawatankuasa Kabinet terdahulu yang sekadar mengaburi mata rakyat;

iv. MPN bukan satu badan selari atau setara dengan mana-mana Majlis sedia ada seperti Majlis Tindakan Ekonomi (EAC). Dikhuatiri ini akan terjadi kerana MPN ini juga dipengerusikan oleh YAB Perdana Menteri sendiri;

2. Dengan kenyataan sokongan itu MPM juga ingin berkongsi saranan yang terkandung didalam warkahnya kepada YAB Perdana Menteri, pada 16 Julai 2021, iaitu pada hari yang sama pengumuman penubuhan MPN.

MPM syorkan pelan tindakan ‘Peperangan Melawan Musuh Covid-19 & Pemulihan Ekonomi Yang Lumpuh’. Antara lainnya kami menyatakan:

i. Ombak kegawatan ekonomi (the great depression) telah membadai negara seawal 2019 lagi. Ia adalah fenomena global.

ii. Ketidakstabilan politik menyebabkan kerajaan ketika itu gagal sediakan pelan kontingensi tangani kegawatan ekonomi, dikatakan diantara yang paling buruk melanda seluruh dunia.

iii. Serangan wabak COVID-19 satu lagi fenomena global, iringi kegawatan ekonomi itu. Ia benar-benar menguji kebijaksanaan sesiapa juga yang memimpin negara ketika ini;

iv. Pembentukan Kerajaan Perikatan Nasional pimpinan YAB Tan Sri Muhyiddin adalah satu eksperimen politik, berdepan pelbagai ujian dari semua penjuru politik, lantas ia cetuskan kerenah mengganggu kerajaan menangani dua fenomena global itu;

v. Usaha pemulihan ekonomi amat membimbangkan kerana ia sentiasa dibayangi usaha menangani wabak COVID-19.

vi. Ekonomi kian lumpuh. Para pemain ekonomi tidak lagi mampu bertahan. Mereka memberanikan diri dan ambil risiko mencabar larangan kerajaan untuk kembali menggerakkan aktiviti ekonomi masing-masing.

3. Hakikatnya, negara sedang berperang. Musuhnya adalah virus yang telah kita buktikan mampu ditangani dengan berkesan.

Jika diterima realiti peperangan ini maka kerajaan wajib gerakkan sistem pertahanan negara yang lengkap dengan kekuatan bala tentera dan aset peperangan, bagi berperang melawan virus ini, dengan pada masa yang sama pastikan ekonomi tidak lumpuh dan rakyat tidak sengsara.

4. Sehubungan itu, MPM mengemukakan beberapa saranan untuk pertimbangan MPN menasihatkan kerajaan, melihat kepada kewajarannya dalam konteks keadaan darurat semasa:

i) Pertama: Kerajaan rombak keseluruhan strategi dan pendekatan perangi virus ini dan pemulihan ekonomi. Kedua-dua rombakan ini hendaklah libatkan pemegang-taruh berkepentingan, bukan hanya dipihak kerajaan saja.

Secara kolektif, hasilkan satu pelan tindakan bersepadu yang anjal mengikut kemajuan semasa;

ii) Kedua: Kerajaan runding dan pakat dengan semua institusi politik laksanakan gencatan politik demi rakyat. Pastikan bila Parlimen bersidang nanti, hendaknya ia diisi dengan perbahasan berkaitan agenda pemulihan negara;

iii) Ketiga: Kerajaan buka sepenuhnya semua sektor ekonomi dalam tempoh sebulan dari tarikh pengumuman dibuat.

Dalam tempoh itu seluruh kekuatan dan aset ATM dilatih dan disiapsiagakan bagi melindungi rakyat yang menjalankan pelbagai kegiatan ekonomi, dari serangan COVID-19 dengan kawal selia terancang, terutama pematuhan SOP PKP ala tentera, yang diubahsuai khas bagi setiap pemain ekonomi, dan bimbingan kesihatan awam secara hands-on.

Dengan adanya jaminan ini, pemain ekonomi akan lebih yakin dan bertanggung-jawab tumpukan serta melipat-ganda usaha pemulihan ekonomi, berdasarkan pakej pemulihan masing-masing yang self-driven;

iv) Keempat: KKM teruskan rentak tangani wabak ini manakala MOSTI teruskan usaha vaksinasi dan PDRM/MKN kawal-selia pergerakan awam. Rata-rata rakyat berpuashati prestasi semasa dan kerjasama ketiga-tiganya. Jika saranan perkara kelima di bawah ini  terlaksana, tugas yang digariskan dalam perkara ini akan lebih berkesan;

v) Kelima: Semua Hospital Pengajar @ IPT, Pasukan PALAPES @ IPT dan lain-lain badan Pertahanan Awam digerakkan (membantu KKM, PDRM dan ATM) menjalankan program pengembangan kesihatan awam, bagi mendidik masyarakat secara hands-on dan pastikan semua rakyat kompeten pertahankan diri masing-masing dari jangkitan virus ini dan mampu menyesuaikan kehidupan harian bersama wabak ini yang masih berada dalam persekitaran kehidupan kita semua;

vi) Keenam: Kementerian Kewangan sediakan pakej rangsangan ekonomi bersasar, terutama untuk selamatkan ratusan ribu PKS yang sudah pun gulung tikar.

Beberapa pakej rangsangan bersasar ini menjaringkan sebanyak mungkin bisnes PKS dengan sumber kewangan dan institusi perdagangan yang diperakui, maka pembiayaan yang disalurkan dapat dikesan ke mana ianya mengalir;

vii) Ketujuh: ICU hendaklah segera diperkasakan kembali dan ditugaskan sebagai Sekretariat Tetap MPN, kerana ia adalah agensi pusat jentera pentadbiran kerajaan yang ada locus standi dan kuasa menyelaras pelaksanaan apa juga inisiatif kerajaan.

Berdasarkan pengalaman ramai di kalangan kami di MPM yang pernah berkhidmat diawal era perlaksaaan DEB dahulu, keberkesanan ICU dengan jaringan pentadbirannya adalah di antara faktor kejayaan DEB.

5. Walaupun tidak diperincikan, isu ini juga sebenarnya peperangan dahsyat dihadapi Kerajaan ketika ini, iaitu melawan pihak-pihak bersifat mazmumah dikalangan mereka dalam institusi politik dan pentadbiran kerajaan-korporat.

Mereka bukan sekadar mengganggu apa juga pelan tindakan yang dirancang, dalam banyak hal mereka mensabotaj perancangan yang dibuat. Sebagai contoh:

a) begitu ramai di kalangan mereka ini menyertai gerakan antivaksin, mengelirukan rakyat dengan berbagai cara dan kaedah;

b) penyebaran begitu banyak berita palsu yang karut-marut, bertujuan memporak-perandakan kerajaan yang ada;

c) pembohongan yang dibuat secara terang-terangan oleh segelintir pemimpin;

d) gejala perebutan kuasa yang semacam tiada kesudahan, membuatkan rakyat meluat dengan institusi politik dan kepimpinan yang ada;

e) gejala salah-guna kuasa yang semakin menjadi-jadi, sekalipun rakyat sedang amat menderita;

f) gejala rasuah yang semacam tidak terkawal;

g) ada di antara mereka ini bersekongkol dengan gerakan ekonomi hitam yang merosakkan sistem ekonomi dan kewangan negara.

6. MPM percaya rakyat berani ambil risiko untuk berdepan dengan serangan virus ini jika ada bersamanya pasukan bala tentera yang dilatih khas bagi misi ini.

Ia adalah satu peperangan yang rakyat berani bersama di barisan hadapan. MPM juga yakin usaha kerajaan membuka pintu ekonomi seluas-luasnya, malah digalakkan lagi untuk semua pemain ekonomi melipatgandakan usaha memulihkan ekonomi, akan disambut baik oleh rakyat.

Rakyat akan bersama kerajaan bila mereka tahu kerajaan ada bersamanya.

Ketahuilah, sejak kebelakangan ini ratusan NGO berarak ke Istana menyerahkan memorandum mohon perkenan campur-tangan Istana memulihkan keyakinan rakyat terhadap pemerintah (dan kerajaan).

Hendaknya petanda seperti ini difahami, dihayati dan diambil tindakan bijaksana dan pantas oleh kerajaan.

Selamat Menyambut Aidiladha

Setiausaha Agung MPM
Datuk Dr Hasan Mad


Hapus sekatan supaya kesinambungan Perjanjian Bijirin Laut Hitam diteruskan: PBB

GENEVA, 7 Zulhijjah 1444H, Isnin – Pertubuhan bangsa-Bangsa Bersatu (PBB) menggesa penghapusan dilakukan ke atas semua sekatan bagi menjamin kesinambungan operasi Perjanjian Bijirin Laut Hitam.

Setiausaha Agung PBB bagi Hal Ehwal Politik dan Pembangunan Keamanan, Rosemary Dicarlo berkata, inisiatif Laut Hitam telah membolehkan lebih 32 juta tan makanan dieksport ke seluruh dunia dan langkah tersebut perlu diteruskan.

“Kami menggesa supaya semua sekatan wajar dihapuskan supaya kesinambungan dalam perjanjian dapat diteruskan,” katanya berucap pada mesyuarat Majlis Keselamatan Ukraine.

Terdahulu, beliau melahirkan kekecewaan susulan operasi yang semakin perlahan dalam inisiatif berkenaan.

Tegas beliau, eksport makanan melalui koridor kemanusiaan maritim itu telah menurun daripada paras tertinggi iaitu 4.2 juta tan metrik Oktober kepada 1.3 juta tan metrik pada Mei lalu, jumlah terendah sejak inisiatif berkenaan dimulakan.

Sementara itu, wakil dari Amerika Syarikat (AS) di PBB, Linda Thomas-Greenfield mendakwa, Russia telah menyekat eksport bijirin ke beberapa kawasan yang memberi manfaat kepada negara, terutama ke Afrika dan Timur Tengah.

Katanya, perkara berkenaan menjadikan inisiatif Perjanjian Bijian Laut Hitam terganggu, namun ia mesti diteruskan supaya dapat memberi manfaat kepada semua pihak.

Dalam pada itu, Timbalan Wakil Tetap China di PBB, Geng Shuang turut menyuarakan kebimbangan terhadap kesan krisis Ukraine-Russia ke atas ekonomi dunia.

Malah, berharap pihak tertentu melakukan sesuatu tindakan bagi memastikan inisiatif Perjanjian Bijirin laut Hitam diteruskan, sekali gus mengelak masyarakat dunia berdepan krisis keselamatan makanan yang kritikal.

Tegas beliau, perjanjian Bijian Laut Hitam harus dilaksanakan dengan cara yang berkesan dan seimbang, selain perjanjian antara Rusia dan PBB wajar dipandang serius. – Agensi


Perkukuhkan kualiti institusi kekeluargaan

BERITA yang menyedihkan dan menyentuh hati. Seorang kanak kanak berusia tiga tahun disahkan positif dadah jenis Amfatemina dan Methapetamina. Alangkah malangnya bagi anak kecil berusia tiga tahun sudah didedahkan dengan najis dadah seawal usia.

Apabila disiasat, kejadian ini berlaku semasa mangsa dijaga oleh bapa tirinya yang berusia 38 tahun.

Sekiranya kes ini melibatkan seorang dewasa, mungkin kita tidak pelik kerana mereka banyak dipengaruhi oleh anasir-anasir asing termasuklah dadah yang berbahaya ini. Tetapi, kes ini melibatkan seorang kanak-kanak yang sudah tentu belum benar-benar dapat menyuarakan kehendak diri bahkan jauh sekali dari sifat berdikari. Semua urusan kanak-kanak ini pastinya dibawah tanggungan ibu bapa atau penjaganya.

Kes ini menjadi isyarat kepada kita supaya melihat kembali bagaimana kualiti institusi kekeluargaan di dalam masyarakat kita. Sekiranya kita mengabaikan isyarat penting ini, dikhuatiri pelbagai gejala gejal yang “bukan bukan” muncul lagi dalam masyarakat kita. Dalam konteks yang lebih besar bagaimanakah institusi keluarga dibentuk dan diurus dalam skop masyarakat kita sehingga dapat membendung perkara yang tidak diingini?

Kita perlu melihat kembali dari mana datangnya institusi kekeluargaan yang berkualiti. Ia datang dari dua insan yang menjaga jati diri yang kuat dan bersatu hati membina sebuah keluarga yang bahagia.

Melihatkan situasi yang ada, kita tidak boleh lagi bergantung dengan kelas kelas agama ketika waktu sekolah dan sedikit waktu yang diluangkan mendengar ceramah agama di masjid. Inisiatif yang holistik perlu dilakukan bagi mewujudkan individu yang berjati diri tinggi.

Segala unsur-unsur yang merosakkan perlu dihalang dari meracuni keperibadian individu-individu di dalam masyarakat kita. Media sosial yang terbuka perlu dipantau dan dikawal oleh pihak yang berautoriti. Kecanggihan teknologi pada hari ini juga perlu digunakan bagi menonjolkan jati diri kita yang hebat.

Pengaruh media sosial yang kini ibarat seperti cendawan tumbuh selepas hujan, janganlah hanya mengejar keuntungan wang ringgit atau populariti sahaja. Mereka perlu mainkan tanggungjawab sosial dengan mengajak masyarakat  mewujudkan suasana yang positif bagi pembentukan institusi kekeluarga yang berkualiti.

Pihak yang berautoriti perlu segera mencegah sebarang unsur-unsur yang boleh menganggu pembentukan institusi kekeluarga yang berkualiti dan mencari jalan proaktif bagi meningkatkan tahap kualiti institusi ini. Para agamawan pula perlu membangkitkan akidah masyarakat daripada ruang lingkup kepercayaan kepada ruang lingkup tindakan harian. Kepercayaan kepada ke-Esaan Allah, kehebatan-Nya dan keagungan-Nya perlu meresapi dalam tindak tanduk harian masyarakat.

Kita juga tidak boleh lagi sekadar mengeluh dan merintih akan setiap masalah sosial yang muncul pada setiap hari. Sikap proaktif perlu dibina bagi membina jati diri inidividu dan masyarakat. Contohnya penubuhan pusat komuniti yang menawarkan khidmat kemasyarakat perlulah disokong dan dibantu.

Mereka yang mempunyai idea yang jelas perlulah tampil kehadapan dan menawarkan aktiviti-aktiviti yang memberikan impak yang positif kepada masyarakat. Kita tidak mahu lagi aktiviti-aktiviti yang hanya memberikan keseronokan dan pulangan wang kepada penganjurnya. Kita mahu aktiviti-aktiviti yang dijalankan memberikan gambaran yang jelas terhadap jati diri serta kualiti individu dan masyarakat makin dipertingkatkan.

Insya-Allah sekiranya perkara ini dapat dilakukan, gejala sosial bukan sahaja dapat dikurangkan. Bahkan masyarakat kita dapat maju kehadapan dalam pelbagai aspek termasuklah teknologi, ekonomi mahupun politik.

Ustaz Khairul Fatihin bin Saedal Atas
Ketua Biro Keluarga dan Masyarakat,
ISMA Cawangan Nilai


Australia tarik balik larangan warganegara pulang dari India

SYDNEY, 25 Ramadan 1442H, Jumaat – Australia akan menarik balik larangan ke atas warganya yang pulang dari India – negara yang paling teruk terjejas pandemik COVID-19 – minggu depan, kata Perdana Menteri, Scott Morrison.

Morrison mengekalkan keputusannya untuk mengenakan perintah biosekuriti bulan lalu, yang melarang semua perjalanan ke dan dari India – di mana dasar itu dikritik Ahli Parlimen dan diaspora India.

Katanya, larangan perjalanan secara kontroversi itu disokong dengan hukuman penjara dan denda ke atas mana-mana individu yang melanggar perintah termasuk melakukan penerbangan melalui negara ketiga.

“Ketetapan yang telah kami buat sangat berkesan, dan ia untuk memastikan bahawa langkah ini dapat mencegah gelombang ketiga COVID-19 di Australia,” katanya.

Australia akan menyewa tiga penerbangan pulang antara 15 Mei dan 31 Mei, dengan mengutamakan 900 warganya yang dianggap paling rentan, kata Morrison.

Kerajaan menganggarkan sekitar 9,000 warganegara Australia dan penduduk tetap berada di India.

Mereka perlu memastikan ujian saringan COVID-19 adalah negatif, dan melakukan kuarantin di hotel selama 14 hari seperti dikenakan ke atas pelancong.

Morrison berkata, pihaknya tidak mungkin membenarkan penerbangan komersial dari India dalam tempoh terdekat. – Agensi


Warga emas, anak dan menantu rentung dalam kebakaran di Sandakan

SANDAKAN, 22 Muharam 1444H, Sabtu – Seorang warga emas dan sepasang suami isteri ditemukan rentung dalam kejadian kebakaran sebuah rumah jenis kekal di Taman Rajawali di sini kira-kira 10.30 malam tadi.

Menurut kenyataan Jabatan Bomba dan Penyelamat Malaysia (JBPM) di sini hari ini, mayat wanita berumur 90-an itu ditemukan bersama anak lelaki dan menantu perempuan selepas api berjaya dikawal 11 malam.

Kenyataan itu memberitahu umur suami isteri berkenaan serta identiti ketiga-tiga mangsa masih dalam siasatan.

“Sepasukan anggota dari Balai Bomba dan Penyelamat Sandakan dikerahkan ke tempat kejadian selepas menerima panggilan kecemasan pukul 10.35 malam.

“Kebakaran melibatkan sebuah rumah dua tingkat jenis kekal telah terbakar 90 peratus,” menurut kenyataan itu.

Operasi tamat sepenuhnya pukul 1.21 pagi tadi dan mayat mangsa diserahkan kepada polis untuk tindakan lanjut. – Bernama


Polis buka kertas siasatan kekecohan Konvensyen DAP Perak

IPOH, 5 Syaaban 1442H, Jumaat – Polis telah membuka kertas siasatan berhubung kekecohan membabitkan perwakilan Konvensyen DAP Perak di Pusat Konvensyen Ipoh pada Ahad lepas.

Ketua Polis Perak, Datuk Mior Faridalatharash Wahid berkata, kes itu disiasat menurut Seksyen 22A Ordinan Darurat (Pencegahan dan Pengawalan Penyakit Berjangkit) (Pindaan) 2021.

Polis telah memanggil penganjur bagi membantu siasatan serta menganalisis video dan foto yang diperoleh bagi mengenal pasti individu serta kesalahan berkaitan pelanggaran prosedur operasi standard (SOP) Perintah Kawalan Pergerakan Bersyarat, khususnya ketika insiden itu, katanya dalam kenyataan hari ini.

Menurutnya, kertas siasatan itu akan dirujuk kepada Timbalan Pendakwa Raya untuk arahan lanjut.

“Polis menyeru orang ramai supaya tidak membuat sebarang spekulasi dan kenyataan yang tidak bertanggungjawab kerana dikhuatiri akan mengganggu proses siasatan pihak polis,” katanya.

Pada konvensyen 14 Mac itu, berlaku sedikit kekecohan susulan dakwaan kewujudan pengundi hantu memilih ahli Jawatankuasa Negeri Perak selain tempoh pengundian yang secara tiba-tiba dilanjutkan. – Bernama


Teruskan ‘bersuara’ Dr Akmal, jangan jadi macam Ketua Pemuda UMNO dahulu

BANGI, 8 Safar 1445H, Jumaat – UMNO mungkin tidak seteruk sekarang jika Ketua Pemuda dahulu, Datuk Dr Asyraf Wajdi Dusuki berani menghalang kerjasama antara parti itu dengan Pakatan Harapan (PH).

Presiden BERJASA, Haji Zamani Ibrahim berkata, kegagalan Asyraf Wajdi bertindak lebih awal menyebabkan UMNO menjadi seperti sekarang, malah menerima tamparan hebat pada Pilihan Raya Negeri (PRN) lalu.

Atas sebab itu, beliau berharap kepimpinan baharu sayap Pergerakan Pemuda UMNO yang diterajui, Dr Muhamad Akmal Saleh akan lebih berani bersuara dan memperbetulkan kembali parti keramat berkenaan ke landasan sebenar.

“Saya dapati suara sayap Pemuda UMNO di bawah pimpinan Dr Akmal bagus, satu suara yang berwibawa, bertenaga dan nampaknya ada kekesalan mengenai gabungan kerjasama UMNO bersama PH.

“Tetapi kalaulah sekiranya Ketua Pemuda UMNO sebelum ini, Dr Asyraf Wajdi bertindak lebih awal, menghalang kerjasama antara UMNO dan PH, pasti kebimbangan Pemuda UMNO sekarang tak akan berlaku,” katanya.

Menerusi video yang dimuat naik di Facebooknya, Zamani berkata, beliau sentiasa menunggu kesudahan terhadap kelantangan Dr Akmal dalam mengemudi sayap Pemuda UMNO.

“Apakah benar-benar ‘gentleman’, ada kejantanan sehingga mampu menarik handbrake dan membetulkan UMNO di tempat sebenar, atau suara keberanian itu timbul tapi akhirnya hilang apabila diberikan jawatan menteri, timbalan menteri atau di GLC.

“Saya mengharapkan Dr Akmal ini bukan orang sebegitu, tapi kalaulah sekiranya Dr Akmal yang berani ini sama sahaja, sebelum ada jawatan berani, tapi senyap apabila diberikan jawatan, maka malanglah bagi UMNO.

“Maka, inilah bukti awal UMNO akan tenggelam dan terkubur akhirnya. UMNO akan dikafankan dan ditalkinkan pada PRU16 nanti,” katanya.

Muhamad Akmal antara individu berjawatan dalam UMNO yang lantang bersuara membabitkan parti itu, termasuk sebarang tindak-tanduk tidak menyenangkan daripada PH dan DAP sebagai komponen dalam Kerajaan Campuran.

Bahkan, Muhammad Akmal juga menjadi antara pemimpin UMNO yang menyeru pembaharuan dalam parti itu, dengan beberapa pihak secara langsung menggesa Presidennya, Datuk Seri Ahmad Zahid Hamidi meletak jawatan.


PAS diramal kekal perintah Kelantan

Oleh Athirah Huda Zalhe

BANGI, 29 Zulhijjah 1444H, Selasa – PAS diramal mampu mengekalkan tampuk pentadbiran negeri Kelantan yang dipegangnya sejak tahun 1990 dalam Pilihan Raya Negeri (PRN) pada 12 Ogos ini.

Penganalisis politik, Prof Madya Dr Mohd Noor Mat Yazid berkata, PAS masih mempunyai penyokong tegar di Kelantan, walaupun pelbagai isu dalaman membabitkan masalah pentadbiran berlaku sepanjang tempoh pemerintahan.

Justeru, beliau percaya masih sukar untuk Barisan Nasional (BN) dan Pakatan Harapan (PH) menawan Kelantan, apatah lagi sentimen anti-DAP begitu kuat di negeri berkenaan.

“Ketika BN tidak bekerjasama dengan DAP pun (BN) tak boleh menang di Kelantan, apatah lagi sekarang mereka bekerjasama dan menyaran supaya pengundi UMNO menyokong PH-DAP, saya rasa itu juga menghantui pengundi dan menyebabkan sokongan menjadi kurang.

“Saya berpendapat untuk BN-PH menguasai Kelantan mungkin sukar, dan kalau pun bilangan kerusi bertambah, peluang untuk membentuk kerajaan negeri itu tetap sukar,” katanya ketika dihubungi Ismaweb.net, hari ini.

Pada masa sama, Dr Mohd Noor juga percaya perkembangan terkini membabitkan kedudukan dan tindakan parti komponen Kerajaan Perpaduan juga mempengaruhi sokongan pengundi tegar di Kelantan.

“Tindakan UMNO, DAP dan isu seperti Lembaga Tabung Haji (TH), walaupun orang lihat ia isu kecil tetapi penganalisis lihat (isu TH) perkara besar. Kemudian unsur-unsur kakitangan awam yang cuba dikurangkan dan isu kerajaan tempatan yang mula disentuh walaupun belum dibuat lagi.

“Saya rasa semua perkara ini akan mempengaruhi pengundi Kelantan supaya tidak memihak kepada BN-PH setakat ini,” katanya.

Rombak pentadbiran pasca PRN

Meskipun PAS masih mampu mempertahankan negeri itu, Dr Mohd Noor menggesa satu rombakan secara menyeluruh dibuat oleh pentadbiran baharu yang akan dibentuk pasca PRN nanti.

Beliau menegaskan, bahawa pemerintahan yang baharu perlu lebih serius menangani masalah pentadbiran yang tidak berkesudahan sejak bertahun lamanya, khususnya membabitkan pengurusan air dan sampah.

“Pentadbiran kerajaan negeri perlukan rombakan selepas PRN nanti bagi menyelesaikan permasalahan yang sudah sekian lama misalnya pemindahan milik tanah, pengurusan sampah dan pengurusan air.

“DUN perlu peka dengan pengurusan semasa dan hendaklah ada tindakan-tindakan susulan yang boleh menyelesaikan bukan satu peratus, tetapi setidaknya 50 peratus daripada masalah-masalah itu,” katanya.

Beliau juga mencadangkan supaya kerajaan negeri yang terbentuk selepas ini boleh mendapatkan nasihat daripada anak-anak Kelantan yang pakar dalam bidang tertentu, khususnya membabitkan isu pengurusan air serta pentadbiran.

“Panggil (anak Kelantan) balik dan memberi pandangan mengikut kepakaran mereka berdasarkan keperluan dalam menangani masalah di negeri itu. Menteri Besar, Timbalan Menteri Besar dan ADUN perlu terbuka meminta pandangan pakar-pakar dalam bidang tertentu.

“Pada saya pemerintah (Kelantan) sekarang ada yang tidak suka, tetapi jumlahnya bukanlah mencapai ke tahap majoriti seperti jumlah penyokongnya,” katanya.


Tiada bincang kumpulan sokong Ismail Sabri dalam pemilihan UMNO

KUALA LUMPUR, 4 Zulhijjah 1443H, Isnin –  Ketua Bahagian UMNO Ketereh, Tan Sri Annuar Musa berkata, tiada perbincangan mengenai barisan kepimpinan tertentu dalam parti yang  menyokong Naib Presiden Datuk Seri Ismail Sabri Yaakob bertanding jawatan presiden parti itu.

“Kami tidak pernah membincangkan perkara ini, saya tahu ada orang yang menyebarkan barisan kepimpinan itu. Saya rasa kami mempunyai banyak masa untuk memikirkan semua perkara itu  tetapi kami tidak pernah duduk bersama dan membincangkan mengenai kedudukan barisan pemimpin dan pertandingan.

“… kami mempunyai masa yang amat terhad dan banyak tugas yang perlu dilaksanakan, “  katanya kepada pemberita ketika ditanya mengenai satu poster senarai kepimpinan baharu UMNO tersebar di media sosial yang dinamakan “Saf Kepimpinan UMNO Selepas Pemilihan”.

Poster itu antara lain memaparkan Ismail Sabri sebagai presiden dan Annuar sebagai timbalan presiden manakala Datuk Seri Hishammuddin Tun Hussein, Datuk Seri Mahdzir Khalid dan Khairy Jamaluddin sebagai naib presiden.

Annuar berkata demikian selepas Majlis Penyampaian Anugerah Penghargaan Industri Ekonomi Digital Malaysia Sempena Sambutan Jubli Perak Perbadanan Ekonomi Digital Malaysia (MDEC), di sini semalam.

Ketika ditanya mengenai pelantikan Timbalan Perdana Menteri dan Menteri seperti yang diutarakan  Pengerusi Perikatan Nasional (PN),Tan Sri Muhyiddin Yassin semasa mengadakan pertemuan dengan Perdana Menteri, Datuk Seri Ismail Sabri Yaakob, Annuar berpandangan permintaan pelantikan itu tidak salah.

Bagaimanapun, Menteri Komunikasi dan Multimedia itu berkata, ia terpulang kepada Perdana Menteri untuk membuat keputusan.

“Saya rasa tak salah untuk meminta…tapi asasnya adalah pelantikan Timbalan Perdana Menteri dan Menteri adalah prerogatif  Perdana Menteri,” katanya.-  Bernama


35,000 kes sehari, Perancis kuat kuasa perintah berkurung selama sebulan

PARIS, 5 Syaaban 1442H, Jumaat – Perancis mengenakan perintah berkurung selama sebulan di Paris dan beberapa bahagian utara berikutan pertikaian terhadap vaksin dan penyebaran varian coronavirus yang cepat merebak.

Sejak akhir Januari, Presiden Emmanuel Macron menentang gesaan saintis untuk melaksana perintah berkurung, kerana mahu memastikan ekonomi zon euro kedua terbesar itu dibuka seluas mungkin.

Bagaimanapun, Macron sudah tiada pilihan apabila Perancis dan negara-negara Eropah lain menangguhkan sementara penggunaan vaksin AstraZeneca.

Perdana Menteri, Jean Castex berkata, Perancis kini berdepan gelombang ketiga, dengan varian virulen yang pertama kali dikesan di Britain kini menyumbang sekitar 75 peratus kes.

Wad rawatan intensif juga mengalami kepadatan terutamanya di Paris, di mana kadar kejadian melebihi 400 jangkitan pada setiap 100,000 penduduk.

“Wabak ini semakin teruk. Tanggungjawab kita adalah tidak membiarkan ia semakin sukar dikawal.

“Sekarang adalah masa untuk mengetatkan sekatan. Empat minggu adalah tempoh yang diperlukan untuk memperoleh kesan yang menyeluruh,” katanya pada sidang akhbar.

Perancis melaporkan 35,000 kes baharu pada Khamis dan ramai pesakit COVID-19 yang dirawat di ICU di Paris – ketika puncak gelombang kedua. –  Agensi


984 kotak produk habbatus sauda tak berdaftar dirampas

BANGI, 6 Syaaban 1443H, Rabu – Jabatan Kesihatan Negeri Selangor (JKNS) merampas 984 kotak produk disyaki mengandungi habbatus sauda tidak berdaftar dengan Pihak Berkuasa Kawalan Dadah (PBKD), Kementerian Kesihatan (KKM) yang dianggarkan bernilai RM32,500.

Rampasan itu dibuat dalam serbuan yang dijalankan Cawangan Penguatkuasaan, Bahagian Perkhidmatan Farmasi, (CPF JKNS) ke atas sebuah premis yang dilaporkan menjalankan perniagaan atas talian produk tidak berdaftar dengan KKM di Bangi, Selangor baru-baru ini.

Pengarah Kesihatan Negeri Selangor, Datuk Indera Dr Sha’ari Ngadiman berkata, siasatan awal mendapati produk habbatus sauda berkenaan dipercayai telah diseludup dari luar negara tanpa melalui pintu masuk negara yang sah.

Beliau berkata, siasatan lanjut akan dijalankan di bawah Peraturan 7(1)(a), Peraturan-Peraturan Kawalan Dadah dan Kosmetik 1984.

Katanya, jika sabit kesalahan, pemilik premis boleh dikenakan hukuman iaitu denda tidak melebihi RM25,000 atau 3 tahun penjara atau kedua-duanya sekali di bawah Akta Jualan Dadah 1952.

“Sehubungan itu, JKNS menasihatkan orang ramai supaya sentiasa berhati-hati sewaktu membeli apa-apa produk kesihatan dan kosmetik yang dijual secara dalam talian serta memastikan produk-produk kesihatan dan kosmetik yang dibeli di pasaran mematuhi keperluan undang-undang yang dikuatkuasakan.

“Semakan kesahihan nombor pendaftaran produk atau notifikasi kosmetik boleh dibuat dengan melayari www.npra.moh.gov.my/ atau dengan menghubungi Bahagian Regulatori Farmasi Negara di talian 03-78835400,” katanya dalam kenyataan, hari ini.

Beliau berkata, sebarang aduan berkaitan produk-produk boleh disalurkan kepada Program Perkhidmatan Farmasi melalui laman sesawang http://www.pharmacy.gov.my atau melalui portal Sistem Pengurusan Aduan Agensi Awam (SisPAA) di alamat http://moh.spab.gov atau mana-mana cawangan Penguatkuasaan Farmasi yang berdekatan atau melalui talian 03-78413200 agar tindakan sewajarnya dapat diambil bagi membanteras penjualan produk ini di pasaran.